Dúbravské noviny
Mesačník všetkých Dúbravčanov - Ročník XVIII - Číslo 3/2016

Vášeň na tri? Beh. Prvý v Dúbravke
Trend, móda alebo láska na celý život. Beh. Zlákal už mnohých, niektorí ešte naberajú odvahu, iní krútia hlavami. Isté je, že prvý beh Dúbravkou mal úspech. Prihlásilo sa viac než 70 bežeckých dvojíc, výťažok zo štartovného pôjde na vyznačenie prvej bežeckej trasy v Dúbravke.					
Beh sa možno stane súčasťou aj vášho života
Je to trend alebo naozaj vášeň? Beh. Prinášame pár rád pre všetkých, ktorých beh ešte nezlákal, no pred začatím premýšľajú, váhajú alebo potrebujú pár rád.
„Keď bežím, tak jednoducho bežím. Základným princípom je pre mňa behať v prázdne. Alebo, keď to poviem opačne, behám práve preto, aby som dosiahol prázdna,“ píše Haruki Murakami najpo-
pulárnejší súčasný japonský spisovateľ v zahraničí. 
Jeho kultové knihy ako Hon na ovcu či Nórske drevo poznajú takmer všetci, no jedna sa líši. Celá je o behu. Napovedá to už jej názov: „O čom hovorím, keď hovorím o behaní.“ 
Niektorí ju chvália, niektorí aj kritizujú, isté je jedno, po jej prečítaní máte chuť obuť si tenisky... a ako vraví Murakami nechať sa oddávať myšlienakam, ktoré sa pri behu 
liahnu v hlave.
„Podobajú sa oblakom. Mrakom najrôznejším tvarov a veľkostí. Prichádzajú a tiahnu ďalej. Obloha ale ostáva stále rovnaká.“

Začať s mierou
Bežcov míňame každý deň aj v Dúbravke, stretávame ich pri prechádzke lesom, v areáloch škôl či len tak na chodníkoch a cestičkách. Niektorých možno napadne pridať sa, vyskúšať, mnohí o tom premýšľajú už dlhšie, alebo chcú len splniť novoročný záväzok, no nevedia ako začať. 
Opýtali sme sa preto pravidelnej bežkyne Dúbravkou Alexandry Palkovič, čo by poradila začiatočníkom, váhajúcim.  
„Veľa ľudí má tendenciu pustiť sa strmhlav do behania, hneď v rámci novoročných predsavzatí. Je to samozrejme skvelé rozhodnutie,“ hovorí Saša Palkovič. „Beh má však, ako vlastne všetko, svoje zákonitosti a keď to človek na začiatku preženie, môže urobiť viac škody ako osohu a ostane na dlho demotivovaný.“

„Vybehať“ čokoládu
Na úvod Saša odporúča striedanie behu a chôdze, čiže takzvaný indiánsky beh. „Postupne ako človek naberá kondičku, má dlhšie bežecké úseky a kratšie tie, kedy chodí. Na úvod je dôležité nebehať do vyčerpania, postačia dva či tri kilometre miernym tempom naraz. Čo sa týka konkrétnej techniky, je vhodné ju prekonzultovať s trénerom. V začiatkoch som behávala skôr na dĺžku trate, teraz sa snažím behávať aj na čas. Ten by mal byť ideálne asi jeden kilometer za šesť minút.“
Otázka ako často behať je individuálna, závisí samozrejme aj od času. Zo začiatku Saša odporúča dva či trikrát do týždňa. „Pri prvom tréningu je dôležité skôr otestovať si svoju kondičku, ako merať si čas, rýchlosť a frekvenciu. To vie človeka skôr odradiť. Pre smart telefóny existujú aj skvelé bežecké aplikácie, ktoré zmerajú všetko potrebné. Mňa zaujíma napríklad množstvo spálených kalórií a poteší ma, keď vidím, že som práve spálila celú čokoládu,“ dodáva Saša s humorom. 

Dobrá obuv – to je základ
Okrem odhodlania a chuti je podľa bežkyne potrebná aj vhodná obuv. „To je základ. Začnite behať s kva-
litnou obuvou, ak vydržíte, budete ju musieť skôr či neskôr meniť. Odporúčam navštíviť špecializované bežecké obchody, kde je školený personál, ktorý začiatočníka alebo aj pokročilého bežca rýchlo zorientuje v aktuálnej ponuke.“
Oblečenie a vrstvenie je nutné prispôsobiť počasiu.
Na úvod prichádzajú aj otázky, kde v Dúbravke behávať? Saša Palkovič hovorí o niekoľkých vhodných lokalitách. 
Veľa bežcov chodí na antukový okruh na SPŠE Karola Adlera, do iných školských areálov či na ihrisko Pekníkova. „Samozrejme najlepšie je behať v prírode, tých pokročilejších stretávam na Dúbravskej Hlavici, respektíve Devínskej Kobyle.“
A ako to býva dobrá rada na záver: „Prvé bežecké pokusy nemusia priniesť radosť a byť úspešné, človek je zadýchaný, pichá ho v boku alebo sa rýchlo unaví. Nevzdávajte to! My bežci vieme, že po čase sa  beh stane súčasťou vášho života.“
Lucia Marcinátová
Dúbravčania bežali svoj prvý beh mestskou časťou
Mestská časť v spolupráci s behsity.sk organizovala prvý beh v Dúbravke. Bežalo viac než 70 párov. 

Valentín sa dá osláviť rôzne, no napríklad aj behom. Presne taký bol dúbravský beh párov pod názvom Valentínsky DôverRUN Ty a Ja 2016.  Mestská časť tu  v spolupráci s behsity.sk organizovala prvý beh v Dúbravke.
Ako už názov behu napovedá, išlo o beh páru – muža a ženy bez rozdielu veku 5 a 5 kilometrov. Najskôr z dvojice odbehla trasu dlhú päť kilometrov nežnejšia polovička, potom prebrali štafetu muži. 
Štart bol za kruhovým objazdom na ulici Pod záhradami, bežalo sa až ku karloveskému metrologickému ústavu a späť
Zabehať si prišlo viac než 70 dvojíc, zúčastnil sa aj párik žien, tak dostali šancu. Veď o víťazstvo nešlo, skôr o podporu bežcov v Dúbravke či radosť z pohybu.
Celý výťažok z dobrovoľného štartovného pôjde totiž na vybudovanie označenia 5 kilometrovej bežeckej trate v Dúbravke. Trasu vytipovali športovci v spolupráci so športovou komisiou a úradníkmi miestneho úradu.
K bežcom sa pridal aj vicestarosta Ľuboš Krajčír, ktorý pred štartom aj beh otvoril. Ceny odovzdať a pogratulovať víťazom prišiel starosta Martin Zaťovič.	 	
Víťazom gratulujeme
• Zuzka a Floro – FTVŠ – Zuzka Durčová, Florián Murčín celkový čas 35,27 min
• I-Riders.sk – Ambrusová, Ambrus, celkový čas 40,56 min
• Š a L – Bratislava  - Lenka Porubská, Štefan Demovič, celkový čas 43,29 min
(lum)
Radosti či starosti? Záhradky v našej Dúbravke
Hľadanie relaxu, možnosti pestovania, no niektorí aj strechy nad hlavou, miesta na prečkanie noci. Záhrady. Spájajú nadšencov a drobných pestovateľov s ľuďmi s problémami a bez domova.
Nemusieť záhradkárčiť na balkóne, môcť si popracovať, odreagovať sa, vypestovať vlastné bylinky či ovocie alebo si len tak posedieť v prírode. Záhradka. 
Pre niekoho realita, pre niekto len sen. Možno však nie nesplniteľný. Záhrady má aj naša Dúbravka.
Mestská časť má zhruba 152 pozemkov určených na záhradkárske a rekreačné účely. V mesiaci február bolo voľných ešte okolo 32 záhrad. Aj keď je veľa žiadateľov, nie o všetky voľné záhradky je záujem.  
„Záhrady sú na celom území Dúbravky. Voľné sa nachádzajú najmä v lokalitách Polianky, pri metrologickom ústave, v lokalite Krčace a na Strmých sadoch,“ hovorí Eva Raabová z oddelenia majetkovoprávneho a legislatívneho.
Kto by tu chcel záhradkárčiť, stačí vyplniť žiadosť o nájom a odovzdať ju v podateľni Miestneho úradu na Žatevnej 4. Žiadosť sa dá aj stiahnuť na webe mestskej časti Dúbravka, na vybavenie je tiež potrebný občiansky preukaz. 
„Záhrady sa prenajímajú spravidla na desať rokov,“ upresňuje Raabová. Pri žiadosti je možné vybrať si z aktuálne voľných pozemkov. 				
(lum)
Radosti či starosti? Záhradky v našej Dúbravke
Mestská časť má ešte voľné záhradky, nie o všetky je záujem
Cena nájmu sa pohybuje od 1 eura do 1,40 eura za meter štvorcový za rok. „Výška nájomného závisí od výmeru prenajatého pozemku a od dostupnosti energií,“ dodáva Raabová.  
Ceny a podmienky nájmu sú určené v Pravidlách upravujúcich postup pri nájme pozemkov určených na záhradkárske a rekreačné účely ako prípady hodné osobitného zreteľa, ktoré sú zverejnené aj na webovej stránke mestskej časti.

Nepozvaní hostia
Romantické predstavy o záhradkárčení a vlastnoručne dopestovanej zelenine však môžu pokaziť náhodní, menej náhodní či častejší nevítaní návštevníci - bezdomovci. Teda nevítaní hostia, ktorí dokážu odradiť záujemcov alebo ich aj „prinútiť“ záhradkárčenie vzdať.
„Je to jeden z dôvodov vrátenia, prípadne nezáujmu o prenájom,“ hovorí Raabová. „Neprispôsoboví občania, ktorí sa zdržujú na neobsadených a na prenajatých neudržiavaných záhradách, ako aj v susedných súkromných záhradách.“
Koho prešla trpezlivosť, sila alebo chuť záhradkárčiť, prípadne má iné plány či problémy, môže  sa s mestskou časťou dohodnúť na ukončení nájomnej zmluvy aj v skoršom termíne. V prípade, ak nájomca záhradku neužíval, nie je možné spätne vrátiť alebo odpustiť dlžné nájomné.
Ak ide o mimoriadne prípady, nie je to vylučené, nakoľko starosta môže na žiadosť nájomcu v prípadoch hodných osobitného zreteľa odpustiť dlžné nájomné až do výšky 330 eur, vyššiu sumu môže odpustiť zastupiteľstvo. Treba však o odpustenie písomne požiadať. 
 „V prípade záujmu ukončiť nájom záhrady stačí podať písomnú žiadosť o ukončenie nájmu,“ hovorí Raabová. „Podmienky ukončenia nájmu sú dohodnuté v nájomných zmluvách. V prípade, že záhradku neužívajú, je potrebné čo najskôr požiadať o ukončenie nájomnej zmluvy. Ukončenie nájomnej zmluvy nie je možné so spätnou účinnosťou.“

Vyhostenie?
Bezdomovci sú skoro v každej záhradnej lokalite, vyhľadávajú opustené a zanedbané chatky, búdy a rôzne prístrešky. Obľubujú najmä lokality Krčace, Polianky či záhradky pri metrologickom ústave.
Vlastníci či nájomcovia by si mali záhradku v prvom rade dobre zabezpečiť, plotom, bránkou, zámkom. Dobré je tiež, aby pozemok „žil“, čiže pravidelne ho treba navštevovať a starať sa o neho. 
Obyvatelia sa nesťažujú len na nocľažníkov v susedných chatkách a záhradných búdach, ale aj na neželaný predčasný zber úrody z ich pozemkov týmito osobami. 
„Vstup bezdomovcov na cudzí pozemok je neoprávnený a zvlášť vtedy, ak je riadne oplotený a uzatvorený “ tvrdia právnici. 
Ak vlastník privolá políciu, nevítaného návštevníka polícia vykáže a môže ho sankcionovať. Bez podnetu polícia však konať nebude.

Iná cesta – dohoda 
Občianske združenie Vagus, ktoré robí sociálnu prácu s bezdomovcami priamo v teréne, však hovorí, že cestou je dohoda s nocľažníkmi alebo snaha o ňu. 
„V teréne sa stretávame s rôznymi situáciami,“ hovorí Peter Adam programový riaditeľ OZ Vagus. „Niekedy majitelia chatiek o ľuďoch bez domova vedia, majú spoločnú dohodu - či už mesačné splátky vo výške reálneho nájmu alebo symbolickej sumy. Tiež sú prípady, kedy klienti môžu na mieste ostať s tým, že sa starajú o chatku, záhradku majiteľa, okolie.“
Združenie pozná aj prípady, keď sú bezdomovci v chatkách neohlásene a majiteľa nepoznajú. „Vtedy ich informujeme o rizikách, ktoré môžu nastať v prípade, že ich nájde majiteľ na svojom súkromnom majetku,“ dodáva Adam.
Majiteľom chatky, záhradky odporúča vzájomné porozumenie. „Majiteľ chatky má na ňu samozrejme právny nárok. Ak je však v situácii, že ju nutne nepotrebuje, nevyužíva, nič mu nebráni umožniť človeku bez domova ju na istý čas používať, samozrejme, za istých pravidiel a podmienok. Verím, že je dohoda možná a dokonca, že môže byť prospešná pre obe strany. Majiteľ má o chatku postarané a klient získa aké-také zázemie, ktoré je nehovoriac o zimných časoch viac ako dôležité.“
Občianske združenie ponúka pomocnú ruku aj záhradkárom. Riešenie totiž vidia v spomínanej vzájomnej dohode o užívaní chatky medzi majiteľom a klientom. „Ak by majiteľ mal obavu nasťahovaného človeka osloviť, konfrontovať, alebo by mal záujem vec vyriešiť ľudskou cestou, nie policajnou silou - budeme radi nápomocní daného človeka osloviť  a podieľať sa na vzniku aj dodržiavaní potenciálnej dohody.“
Občianske zduženie Vagus pracuje s bezdomovcami aj v teréne, chodia na miesta, kde prespávajú, a to v rámci celej Bratislavy. Navštevujú ich v nielen záhradných chatkách, ale aj svojpomocne zhotovených búdkach, opustených budovách, výklenkoch, kanáloch.
„Jedno však tieto miesta majú spoločné - predstavujú túžbu po domove, bezvetrí, teple, súkromí v rámci možností, ktoré ľudia bez domova majú,“ dodáva Adam.
Lucia Marcinátová
Bratislava investuje do projektov s bezdomovcami
Mesto vyčlenilo na projekty zamerané na prácu s ľuďmi bez domova 70-tisíc eur.

V hlavnom meste žije podľa odhadov až päťtisíc ľudí bez domova. Z toho asi 20 percent je neupravených, špinavých a často pod vplyvom alkoholu. Presná štatistika však chýba, a to nielen na Slovensku, ale aj v iných krajinách. Počty komplikujú chýbajúce doklady alebo presuny ľudí bez domova do iných lokalít a podobne.
Bratislava tento rok vyčlenila 70-tisíc eur na projekty zamerané na prácu s ľuďmi bez domova. Podporiť chce integračné projekty  verejných subjektov, ktoré s bezdomovcami pracujú. 
„Cieľom je  prostredníctvom integrovaných programov získať pracovné návyky a zručnosti ľudí bez domova, ich postupnú socializáciu a integráciu do spoločnosti,“ približuje Katarína Kohútiková z oddelenia komunikácie a marketingu hlavného mesta.  Na sociálnu oblasť a bezdomovcov vyčlenilo mesto v tomto roku viac peňazí než vlani. Minulý rok dalo mesto na pomoc s ľuďmi bez domova 126-tisíc eur, v tomto roku je to 238-tisíc eur.                        
(lum)
Stavby na „rekreáciu“ menia charakter lesa
Dúbravka v minulosti podcenila spracovávanie územných plánov zón
„Záhradný domček“ vo veľkosti domu, rekreačná chatka zďaleka nielen na rekreáciu.  Nie iba domy na úkor zelene, ukrajovanie lesa, ale aj vyjazdené nespevnené cesty, problém dostať sa na turistické značky, odpadky.
Aj také sú dnes záhradky v bratislavských rekreačných oblastiach. Dúbravka nie je výnimkou. Okrem bezdomovcov tak zaťažuje tieto lokality aj neregulovaná výstavba. Aké má mestská časť možnosti zamedziť výstavbe v lesnom prostredí a zachovať tu prírodný ráz, sme zisťovali na našom miestnom úrade.
Vedúca stavebného úradu Ľubica Vladovičová hovorí, že podľa platného územného plánu mesta Bratislavy je v území určenom pre záhrady, záhradkárske a chatové osady možné umiestňovať stavby na individuálnu rekreáciu, avšak nie je pre ne určená regulácia, čiže podlažnosť, index zastavaných plôch, koeficient zelene a podobne. 
Chýbajú územné plány zón
Územný plán mesta tiež určuje, aby pre jednotlivé lokality boli spracované územné plány zón, ktoré sú podkladom pre vydanie územného rozhodnutia stavby.  V územných plánoch zón by sa dala pre dané územie riešiť podrobnejšia regulácia, priestorové usporiadanie a funkčné využitie pozemkov. V minulosti však Dúbravka pre žiadnu záhradkársku a chatovú oblasť územný plán zóny nespracovala. Toto bremeno sa snaží terajšie vedenie mestskej časti riešiť.  „Spolupracujeme s jednotlivými stavebníkmi v záhradkárskych a chatových oblastiach, poskytujeme im podrobnejšie podklady a konzultácie, aby pripravili kvalitné stavby, nielen z hľadiska riešenej parcely, ale aj kontaktného územia. Z hľadiska stavu jednotlivých zložiek životného prostredia, chýbajúcej dopravnej a technickej infraštruktúry, budeme podrobnejšie riešiť najzložitejšie územia, začneme severnou časťou Tavarikovej osady,“ priblížil Milan Beláček z referátu územného plánu miestneho úradu. V tejto lokalite plánuje mestská časť spracovať prvý územný plán zóny.
Stavby na Devínskej Kobyle
Ak totiž územné plány chýbajú, stavebný úrad vychádza z podkladov získaných miestnym zisťovaním a predovšetkým zo stanovísk dotknutých orgánov.  „Obsah záväzného stanoviska dotknutých orgánov, čiže orgánu územného plánu, ochrany prírody, vodohospodárskeho orgánu,  cestného správneho orgánu, orgánu ochrany poľnohospodárskeho pôdneho fondu lesa a podobne ďalších,   uplatňujúcich zá-
ujmy chránené osobitnými predpismi, je pre správny orgán záväzný,“ hovorí Vladovičová. „Ak tieto orgány nedajú záporné stanoviská, stavebný úrad nemá možnosť žiadosť zamietnuť a stavbu nepovoliť.“
Problém výstavby je vo všetkých záhradkárskych a chatových oblastiach Dúbravky, ide najmä  o Tavarikovu osadu a oblasť Devínskej Kobyly-Nápojiská, Pri bielej studienke, Lamenice, Strmý bok.
Milan Beláček dodáva, že dnes výstavba v záhradkárskych oblastiach v podhorí Devínskej Kobyly prebieha väčšinou na základe individuálnych, izolovaných zámerov, bez spracovania kontaktného územia, koncepčných, ucelených zastavovacích riešení. Pri riešení je podľa neho potrebné dodržať proporcie konkrétneho územia, ktoré je potrebné chrániť a rozvíjať.
Veľké rekreačné stavby nemenia len charakter lesa, ale aj zaťažujú prírodné okolie hlukom,  stavebným ruchom, autami či odpadmi. 
Pri pohľade na tieto domy isto ožíva otázka: „Sú to ozaj stavby na individuálnu rekreáciu?“
Lucia Marcinátová
Komunitná záhrada dala dokopy dobrú partiu
Zarastené pozemky  menia aj dobrovoľníci. V mestskej časti funguje zatiaľ jedna komunitná záhrada. 
Čistenie, upratovanie, sekanie, pílenie a najmä spoznávanie. Také boli prvé mesiace komunitnej záhradky, ktorá vzniká v lokalite Dražická pri ulici Janka Alexyho. Za jedno euro ročne ju prenajali dúbravskí poslanci občianskemu združeniu Dúbravčan. Podmienkou nájmu je, aby sa projekt komunitnej záhrady rozbehol najneskôr do konca roku 2016. 
Rozbiehať sa však začal už na jeseň minulého roka. Dobrovoľník, miestny poslanec a iniciátor komunitnej záhrady v Dúbravke Tomáš Husár hovorí, že stihli upraviť asi polovicu celého pozemku. Záhrada je zatiaľ najväčším projektom skupiny Dobrovoľníci v Dúbravke, ide v podstate o dve záhrady, pozemok s rozlohou 770 metrov štvorcových. 
Parcely, ohnisko, lavička
„V priebehu jesene sme doriešili aj administratívne záležitosti a v neposlednom rade sme našli  dobrú partiu pomocníkov,“ vraví Tomáš Husár. Dodáva, že počas brigád sa vystriedalo  niekoľko desiatok dobrovoľníkov. pravidelne sa však stretávajú desiati až pätnásti.  „Táto skupina zahŕňa všetky vekové kategórie, často sa k nám pridávajú deti. Čakáme, kým domrzne a trochu sa oteplí, následne máme v pláne pokračovať tam, kde sme skončili na jeseň, čiže dočistiť pozemok, začať riešiť orez stromov a podobne.“ 
Pre časť záhrady, ktorú už dobrovoľníci vyčistili, má už komunita aj plán rozparcelovania pozemku.   „Pomohlo nám, že sme pod náletovými drevinami a burinami našli kvázi základy od predošlých nájomníkov. Objavili sme aj miesto pre ohnisko, lavičku a iné drobnosti,” dodáva Husár.
Záhrada by mala dať možnosť Dúbravčanom z panelákov záhradkárčiť, ale aj tráviť čas spoločne.
Inšpirácia a možnosť pridať sa
Komunitná záhrada je prvou v mestskej časti, vytvárajú ju dobrovoľníci, skupinka ľudí, ktorá sa sformovala postupne počas čistiacich brigád. Aj takouto formou sa môžu meniť zanedbané pozemky v mestskej časti. Bezdomovci sem nechodia, možno aj preto, že na pozemku nie je žiadna chatka, alebo iná vhodná možnosť na prespanie.  
Pridať ruku k dielu, čiže pridať sa k dobrovoľníkom, ku komunitnej záhrade,  ešte dá,  prípadne si so skupinkou založiť vlastnú. Voľné záhradky mestská časť ešte má, na každom pozemku však čaká aj veľa práce. 
„Základom je dobrá partia a záujem sa tomu venovať naplno,“ hovorí Husár. „Stačí si nájsť nejakú vo zvolenej lokalite voľnú záhradku a začať na tom postupne pracovať. Je to dlhodobý projekt a aj keď niekedy človek nevládze, výsledok vždy poteší a stojí za to.“
(lum)
Advokátka: Zaskočili ma vzťahy v rodine
Dúbravská bezplatná právna poradňa pomáha a pokračuje. Právnici hľadajú posilu do tímu.
Pre Dúbravčanov prvýkrát otvorila dvere vlani 8. apríla a do konca minulého roka stihla pomôcť viac ako 220 obyvateľom. Bezplatná právna poradňa. 
Od februára tohto roku  ju Mestská časť Bratislava Dúbravka spúšťa opäť v plnom režime, čiže každú stredu od 14-tej do 17-tej. Právnici sú k dispozícii bezplatne v budove miestneho úradu na prízemí na Žatevnej 2.
„Obyvatelia Dúbravky  prichádzali do poradne s právnymi problémami v širokom spektre,“ hovorí advokátka Anna Ščepková, ktorá patrí k právnikom v poradni. „Išlo hlavne o majetkové, dedičské veci, v nemalej miere išlo aj o veci týkajúce sa rodinného práva, vzťahov v rodine. Poradenstvo v oblasti exekučného práva sa vyskytovalo v menšom počte, čo ma prekvapilo.“
Dúbravčania sa prichádzali radiť aj v bytových otázkach. Často ich podľa advokátky trápilo aj spravovanie bytov.
Advokát Dušan Mikuláš, ktorý patrí takisto k právnikom v Bezplatnej právnej poradni, hovorí, že niekedy prídu Dúbravčania aj s otázkami alebo skôr problémami, kde sa viac-menej nevedia iba rozhodnúť ako postupovať a moja rada nie je ani právneho charakteru, ale zhodnotenie situácie. „Raz tak prišli starší manželia, každý so svojim názorom, lebo sa nevedeli sami dohodnúť ako postupovať pri zriadení závetu, tak som im všetko vysvetlil,“ hovorí Mikuláš. Občas ide podľa neho o krátke otázky, napríklad pridelenie advokáta, prípadne rada a kontakt na Centrum právnej pomoci a podobne. 
Najväčší záujem o rady mali seniori nad 70 rokov.  Na začiatku bol nápor veľmi veľký, neskôr sa počet záujemcov znížil.

Plán: Prednášky
Podľa dotazníkov, ktoré vypĺňajú 
klienti v poradni, sa najviac obyvateľov dozvedelo o fungovaní Bezplatnej právnej poradne z Dúbravských novín, často boli zdrojom informácií aj web či priateľ alebo známy.
Poradňa pomáha pri problémoch s exekúciou, dedičstvom, pracovných i zmluvných vzťahov či otázkach majetkovej povahy, neposkytuje poradenstvo v trestných veciach a nezastupuje klientov v konaniach na súdoch. Tento rok chce právna poradňa pokračovať aj v bezplatných prednáškach na zvyšovanie právneho povedomia.
Mestská časť sa pri zriaďovaní inšpirovala podobnými službami, ktoré sú úspešné v bratislavskej Petržalke, Novom i Starom Meste. Nedávno s podobnou aktivitou začal aj Lamač.
Do dúbravskej by sa zišla podľa Dušana Mikuláša posila. „Niektorí kolegovia, ktorí na začiatku časovo stíhali pomáhať, z poradne odišli z dôvodu vyťaženosti,“ hovorí advokát. Pomocou by podľa neho bolo aj  posilnenie kancelárie prvého kontaktu, kde by sa jednotlivé problémy dali riešiť aj počas stránkových hodín úradu, ak ide o problémy týkajúce sa pôsobnosti našej mestskej časti. 
Pre ľudí v nepriaznivej životnej situácii
Popri fungovaní Bezplatnej právnej poradne, zistila Dúbravka aj potreby pomoci v sociálnej oblasti.   V decembri minulého roka otvorila preto novú Sociálno-právnu poradňa, ktorá poskytuje pomoc a rady obyvateľom v nepriaznivej sociálnej situácii. 
„Novú službu sme sa rozhodli otvoriť po častých otázkach a problémoch obyvateľov, ktorí prichádzajú do bezplatnej právnej poradne,“ hovorí starosta Dúbravky Martin Zaťovič. Určená je najmä  bezdomovcom,  týraným ženám, nízkopríjmovým skupinám, nezamestnaným či sociálne slabším rodinám.  
„Zo strany mestskej časti je otvorenie tejto sociálno-právnej poradne veľmi dobrý krok,“ vraví advokátka Anna Ščepková. „Okrem sociálno-právnej poradne by k veci mal čo povedať niekedy aj psychológ. Bola som často zaskočená vzťahmi v rodinách v súvislosti s dedením, respektíve vydedením.“
Poradňa funguje každý druhý pondelok, čiže približne dvakrát do mesiaca v priestoroch Bezplatnej právnej poradne na prízemí úradu na Žatevnej 2. 
Počas marca bude poradňa k dispozícii 7. a 21. marca od 10-tej do 12-tej. 
Lucia Marcinátová

Poslanecké dni  marec
Žatevná 2, prízemie, 
kanc. č. 2, od 17.00 – 18.00

7.  marec -  Marián Podrazil, Jozef Radošovský 
14. marec – Maroš Repík, 
Miroslav Sedlák
21. marec – Branko Semančík, Vladimír Straka

Na slovíčko so starostom
Neformálne debaty s vedením mestskej časti.
10. marec o 17.00 
v Reštaurácii Zlatá Lipa – Švantnerova 2
Príďte povedať, čo vás trápi, teší, hnevá. Vítané sú aj vaše tvorivé nápady, podnety.
Tešíme sa na stretnutie.
Jarné upratovanie
Veľkokapacitné
 kontajnery v Dúbravke

16. – 21. marec 
Celkom bude pristavených po 
15 kontajnerov na dvoch lokalitách.
Pokiaľ sa kontajner naplní na 1. lokalite, bude vyvezený a pristaví sa  na 2. lokalitu podľa zoznamu. Nie je možné presne určiť čas pri-
stavenia kontajnerov v 2. lokalite. 

Žiadame občanov, aby do kontaj-
nerov nedávali biologický odpad!
Kontajnery napĺňajte  hospodárne (odpad ukladajte, aby sa čo naj-
lepšie využil priestor kontajnera.)

1. lokalita  
1. Jadranská-Žatevná - pož. stan.
2. Koprivnická 11		
3. Roh Ožvoldíkova 11-Gallayova	
4. Homolova 29			5. Nejedlého 35 			 
6. Drobného - Sekurisova roh	
7. Kpt. Rašu  21			
8. Sch.Trnavského 18-20
9. Roh Repašského1      	          
10. Sch. Trnav. - Galbavého 2 - (parkovisko)
11. Bagarova 22		
12. Tranovského 39 (pri výmenn.)
13. Lipského 6                                
14. Bezekova –trafo stanica	
15. Bullova –Damborského               
parkovisko
2. lokalita
1. Brižitská pri kaplnke
2. Tranovského 12 - parkovisko
3. Agátova 5 - 7
4. Saratovská 17 parkovisko
5. Cabanova 23 chodník pri MŠ 
6. Ožvoldíkova 12 -fontána	
7. Bílikova roh oproti č. 8
8. Červeňákova 17- parkovisko
9. K Horánskej studni pri  ihrisku
10. Drobného č. 2 – chodník pri PNS
11. Landauova 2
12. Drobného 21
13. Švantnerova pri Lipe
14. Hanulova 1-3
15. Ľ. Zúbka 31 – chodník preluka parkovisko
Zber starých spotrebičov
V sobotu 12. marca 2016 odvezieme bezplatne
obyvateľom Dúbravky  nepotrebné elektrospotrebiče 
na ekologickú recykláciu. 
• Najneskôr do 9. marca 2016 kontaktujte Miestny úrad Dúbravka:    počas úradných hodín 02/601 01 157 alebo 02/6010 1153, alebo uhlarikova@dubravka.sk  alebo blazej@dubravka.sk  
• Nahláste nasledovné údaje: 
druh a počet spotrebičov, ktoré potrebujete odviezť 
meno, priezvisko, telefonický kontakt a presnú adresu, z ktorej potrebujete spotrebiče odviezť 
• V deň zberu 12. marca 2016 do 8:00 hod. ráno vyložte elektroodpad  do vchodu bytového domu resp. za bránu rodinného domu. 
Nevykladajte ich na ulicu alebo k ceste. V prípade, že elektroodpad vyložíte von, zoberú ho nelegálni zberači. Tí ho neodborne rozoberú, nepredajné komponenty odhodia a vytvoria čierne skládky v okolí.
• Aby sme v priebehu dňa stihli odviezť spotrebiče zo všetkých  nahlásených adries, elektroodpad nevynášame z bytov, pivníc či povál.
• Ak sa nám nepodarí od vás prevziať nahlásený odpad do 14:00, kontaktujte v priebehu polhodiny linku zberu: 0911 250 211.
Nepotrebné veľké (chladničky, práčky, TV) aj malé spotrebiče (fény, holiace strojčeky a pod.) patria do zberu. Len odtiaľ môžu putovať na ekologickú recykláciu, ktorá výrazne prispieva k ochrane životného prostredia.

Dom kultúry Dúbravka má nového riaditeľa
Poslanci Dúbravky odobrili nového riaditeľa, podporili cyklospojenie medzi Lamačom a Dúbravkou a nepredĺžili prenájom pre bilboardovú spoločnosť.
Bilboardy, činnosť mestskej polície, cyklistické cesty, no najmä kultúra. Také boli hlavné témy rokovania februárového zasadnutia dúbravských poslancov.  
Po dlhšej debate poslanci neschválili predĺženie nájmu pozemkov pre bilboardovú spoločnosť. „Je to spoločnosť, ktorá špekuluje, žiadosť sme tu už raz zamietli a je tu opäť, ide o deväť bilboardov,“ komentoval poslanec Maroš Repík. 
Poslanec Marcel Burkert však upozorňoval, že sa môže stať, že spoločnosť len presunie bilboardy na mestské a súkromné pozemky, čím reklám neubudne, no mestská časť príde o príjem z prenájmu.
Nakoniec sa však 20 z 22 prítomných poslancov zhodlo na tom, že je nutné znížiť počet reklamných nosičov, a tak nájom týchto nepredĺžili. Na návrh poslanca Juraja Káčera tiež zaviazali  starostu Martina Zaťoviča, aby podnikol všetky potrebné kroky vedúce k odstráneniu týchto bilboardov.
Všetci poslanci nakoniec uznali, že  v súvislosti s reklamným „smogom“ je nutné systémové riešenie na úrovni mesta i štátu.

Dve kolá konkurzov
K najdôležitejším bodom rokovania patril však výsledok výberového konania na post riaditeľa Domu kultúry Dúbravka a celkové zmeny v organizácii kultúry v mestskej časti.
Zefektívniť organizovanie akcií pre verejnosť, zlepšiť hospodárenie kultúrneho domu a najmä dopriať Dúbravčanom atraktívnejšiu ponuku na trávenie voľného času v rámci mestskej časti. S takým cieľom vypísalo vedenie Dúbravky ešte v závere minulého roka konkurz na riaditeľa Domu kultúry Dúbravka a navrhlo zrušiť dom kultúry ako príspevkovú organizáciu.
„Výberové konanie sme sľubovali už pred voľbami, všetky vedúce pozície oddelení úradu sme obsadzovali konkurzmi, preto prišlo aj k zmene vo vedení kultúrneho domu,“ vysvetlil na úvod starosta Martin Zaťovič. Poďakoval tiež doterajšej riaditeľke Domu kultúry Dúbravka Henriete Dóšovej za všetko, čo pre kultúru a Dúbravčanov za roky svojho  pôsobenia urobila.
Po dvoch kolách konkurzov, výbere nezávislej poroty zloženej z odborníkov z rôznych oblastí kultúrneho života a po schválení miestnymi poslancami sa novým riaditeľom kultúrneho domu stal Peter Varga. Naplno by mal začať v dome kultúry pôsobiť od marca. 
„Chcem pritiahnuť kultúru späť do Dúbravky a prilákať aj nových umelcov,“ predstavil svoj hlavný cieľ. „Potrebný bude aj personálny audit a posúdenie výhodnosti existujúcich zmlúv.“
Aktuálne má dom kultúry deväť pracovníkov, z toho osem na plný pracovný úväzok. Cieľom zmeny organizácie kultúry v Dúbravke je aj zefektívniť prácu, prehodnotiť počet zamestnancov a zlepšiť hospodárenie a starostlivosť o majetok domu kultúry. Inventarizácia totiž odhalila neporiadok pri evidencii a aj chýbajúce časti zariadenia i majetku kultúrneho domu v hodnote 65-tisíc eur.
Zjednotenie kultúry
Dúbravskí poslanci preto schválili aj zmenu v organizácii kultúry v mestskej časti. Dom kultúry Dúbravka tak na konci februára ako príspevková organizácia zanikne  a stane sa novým samostatným oddelením miestneho úradu, ktoré bude zastrešovať celú kultúrnu ponuku v mestskej časti. Novovytvorené oddelenie by zabezpečovalo všetky kultúrne akcie organizované v úzkej spolupráci s komisiou kultúry.Doteraz totiž fungovala organizácia kultúry v mestskej časti v dvoch líniách a často chaoticky. Prvá v rámci miestneho úradu na oddelení kultúry, školstva a športu a projektových činností, druhú líniu predstavovala príspevková organizácia, ktorá organizuje kultúru v rámci Domu kultúry Dúbravka.
V súvislosti s kultúrnym domom plánuje mestská časť aj jeho postupnú rekonštrukciu.  V  decembri minulého roku sa podarilo Dúbravke získať objekt do svojej správy. Schválili to mestskí poslanci uznesením.
Cyklomost v Dúbravke?
Nielen v oblasti kultúry, ale aj v rámci cyklodopravy čaká Dúbravku zmena. Nebude síce viditeľná hneď, no plánom je spojiť lávkou a cyklocestou Dúbravku s Lamačom a prispieť k napojeniu na sieť cyklotrás Dolného Rakúska a cyklochodníkov v malokarpatskej oblasti.  
Poslanci Dúbravky sa k tomu na zasadnutí zaviazali Memorandom o spolupráci s Lamačom, Devínskou Novou Vsou, Bratislavským samosprávnym krajom a magistrátom.
Prvým krokom je zmeniť neexistujúce prepojenie Lamača a Dúbravky.  Plánom je viesť cyklotrasu od lamačskej ulice Podháj k Agátovej ulici v Dúbravke, pričom by cyklisti mali jazdiť lávkou ponad železničnú trať. 
„Pri financovaní by mal pomôcť Bratislavský samosprávny kraj, Dúbravka sa však musí podieľať na príprave projektu,“ priblížil vicestarosta Dúbravky Ľuboš Krajčír, ktorý sa venuje cyklodoprave v mestskej časti. 
„Cyklocesta v Lamači je pripravená na ďalšie napojenie na cyklotrasy smerom k Bory Mall, na cyklochodník do Devínskej Novej Vsi a cez cyklomost až do Rakúska.
Cykloplánom a lávke do Lamača sa budeme venovať  v samostatnej téme budúcom čísle Dúbravských novín.
Lucia Marcinátová
Dúbravka bojuje o ihrisko
Pomôž mestskej časti vyhrať nové detské hrisko od spoločnosti Lidl. Hlasuje sa do 29. februára. 
Ďakujeme za každý hlas.
www. zihadielko.sk
Naše deti si za odmenu pozreli vozovňu
Viezli ste sa už autobusom s nápisom služobná jazda? Dúbravské deti áno.
„Páčil sa nám nápad a diela vašich detí, chceli by sme ich nejako oceniť,“ týmto telefonátom z dopravného podniku to všetko začalo. Generálneho riaditeľa dopravného podniku Milana Urbana zaujala výstava malých vynálezcov, výtvarníkov, dizajnérov Verejný dopravný prostriedok budúcnosti, ktorú v rámci vyhlásenej súťaže organizovali Dúbravské noviny v spolupráci s Oddelením školstva, kultúry a projektových činností. 
Oceniť deti dopravným podnikom? Čo tak im ukázať niečo netradičné, urobiť im zážitok? Premýšľaním vznikla v Dúbravských novinách idea a spolu s dopravným podnikom sa podarilo zorganizovať exkurziu do najväčšej vozovne v Bratislave v Jurajovom dvore.

Sprievodca vozovňou
Kĺbový autobus MHD bez čísla, no s nápisom „služobná jazda“ naložil jedno doobedie deti, ktoré súťažili z Materskej školy Cabanova, MŠ Ožvoldíkova a Základnej školy Nejedlého, po ceste ešte vyzdvihol výtvarníkov z MŠ Švantnerova a ďalšou zastávkou bola až vozovňa.
Tu nás už čakali odborníci na dopravu, aby našim malým dopravným návrhárom porozprávali o vozovni, zodpovedali otázky a ukázali, kde sa prostriedky MHD opravujú. 
Pre bezpečnostné predpisy sme mohli vozovňu sledovať len z malých autobusov, do ktorých sme sa s deťmi rozdelili. Každý autobus mal však dopravného sprievodcu. Vystúpili sme až v dielni, kde sme mohli práve sledovať výmenu kolies.
„Dopravný podnik v Bratislave má 364 autobusov a celkovo jazdí v MHD 65 denných liniek, 18 nočných a tri regionálne,“ opisoval zloženie vozového parku Karol Kállay, vedúci odboru prevádzky a ekonomiky divízie Autobusy DPB. „Do vozovne chodia autobusy na noc oddychovať a aj sa opravovať. Toto je najväčšia vozovňa, v Petržalke je menšia len na autobusy, v Krasňanoch čisto električková a na Hroboňovej je ešte časť autobusov.“

MHD v zápche
Celkovo má dopravný podnik 840 kmeňových šoférov a niekoľkých ešte na dohodu, ich počet má však podľa Kállaya klesajúcu tendenciu. „Na jar sa možno zvýši, záujem o túto prácu nie je dostatočný, v Bratislave je to náročné,“ priznával Kállay.
Najčastejším problémom šoférov a aj cestujúcich MHD sú podľa neho každodenné zápchy v hlavnom meste. „Máme aj niekoľko buspruhov, no aj tam jazdia iní účastníci dopravy.“
Riešenie stále zapĺňajúceho sa mesta autami bude možno čakať na našich malých tvorcov, niektorí zvedavými otázkami odborníkov z dopravného podniku naozaj nešetrili. 
Deti v návrhoch predstavili MHD pohodlnú, ktorá by lákala ľudí, alebo aj takú, ktorá by nestála v zápchach, ale jednoducho by ich preletela alebo „prešla“ na lane.  Kto nestihol, výstavu v DK Dúbravka sme predĺžili do prvého marcového víkendu. 
Lucia Marcinátová
Zelená Bratislava? Alebo jediné mesto, ktoré prežilo...
Do súťaže, ktorú vyhlásili bratislavské knižnice sa ešte možno zapojiť. Práce sa zbierajú do konca apríla.

Bratislava a ekológia je téma tohtoročnej súťaže, ktorú už šiesty rok organizuje bratislavská Mestská knižnica  v spolupráci s bratislavskými knižnicami. Určená je malý tvorcom, literátom, výtvarníkom.  
Zem podľa organizátorov súťaže bojuje s rôznymi ekologickými katastrofami, ľudia zaslepení vlastnými problémami a pohodlnosťou prírodu dlhodobo ničia. Dá sa to ešte nejako zvrátiť, alebo je neskoro? Nájsť riešenie alebo sa aspoň zamyslieť, skúsia deti. Súťaž zbiera literárne a výtvarné práce  do 30. apríla.
Pre spisovateľov...
Literárne práce by mali mať rozsah maximálne štyri strany formátu A4. Organizátori ocenia originálny nápad, fantáziu, myšlienku príbehu a zručnosť v písaní v rámci daného žánru. Žiaci majú na výber z tém - Bratislava bola jedno z mála miest, ktoré prežili... (katastrofická alebo fantazijná poviedka), Takto zachraňujem svet ja (úvaha alebo príbeh) alebo Ekoprimátor (príhovor a nariadenia primátora). 
Viac informácií o literárnych prácach nájdu záujemcovia na adrese http//www.mestskakniznica.sk/sk/bratislava,-moje-mesto-2016. 
... a malých výtvarníkov
Témou výtvarných prác je Zelená Bratislava. Deti majú ľubovoľnou technikou alebo ich kombináciou vyjadriť myšlienku mesta vo vzťahu k ekológii alebo k životnému prostrediu. Môže to byť Bratislava zdevastovaná ako výstraha, Bratislava plná zmien a návrhov, ako zlepšiť životné prostredie v našom meste, ako ísť príkladom pre iné mestá. 
Do témy ekológie patrí ovzdušie, voda, doprava, recyklácia, zeleň a odpad. Môže to byť dielo jednotlivca alebo triedneho kolektívu. 
Práce treba označiť
Všetky literárne aj výtvarné práce musia obsahovať meno a priezvisko, vek, triedu, adresu školy i bydliska a e-mailový a telefonický kontakt súťažiaceho. Súčasťou musí byť aj téma súťažného príspevku a kategória. 
Súťaží sa v troch kategóriách, v prvej sú najmladší žiaci (6 - 8-roční), druhú tvoria mladší žiaci (9 -11 roční), v tretej sú starší žiaci (12 - 16 roční). Súťažné práce môžu odovzdať osobne, na Úseku literatúry pre deti a mládež bratislavskej mestskej knižnice na Kapucínskej ulici. 
Práce môžu poslať aj poštou na adresu Mestská knižnica v Bratislave, Klariská 16, 814 79 Bratislava alebo elektronicky na adresu alexandra.duricova@mestskakniznica.sk.
Minulý rok spomedzi 300 bratislavských školákov zo základných škôl i osemročných gymnázií s viac ako 130 literárnych a 170 výtvarných prác uspeli práce dúbravských detí. Držíme preto palce aj v tomto roku. (lum)
Organizácia dopravy Pod záhradami zmenená!
V decembri minulého roku sa na verejnej debate odhlasovalo, 20. februára zmenilo. Mestská časť Bratislava-Dúbravka riešila zdedený problém jednosmernej ulice Pod záhradami. Od 20. februára je ulica prejazdná od Lidlu smerom hore a od Žatevnej ulice po odbočku na Pekníkovu je jednosmerná.
Od 20. februára je ulica prejazdná od Lidlu smerom hore a od Žatevnej ulice po odbočku na Pekníkovu je jednosmerná. Toto riešenie prihliada aj na bytovky na Pekníkovej ulici. 
Mestská časť vyzvala mestskú políciu, aby vodičov zatiaľ upozorňovali na zmenu, nie sankcionovali. Druhá ulica Pod záhradami, v časti sídliska pri Britskej medzinárodnej škole, sa zatiaľ nemení.
Otočenie jednosmernej ulice Pod záhradami je zdedeným problémom. Obyvatelia ho hromadne odhlasovali a bývalý starosta Ján Sandtner verejne sľúbil otočenie ulice na zhromaždení ešte v júni 2014.  

Najskôr debata
„Zdedili sme neriešený problém,  nesúhlasili sme len s takým jednoduchým riešením ako otočenie, bolo nutné zamyslieť sa nad celým dopravným prepojením dotknutej časti,“ vysvetlil vicestarosta Dúbravky Ľuboš Krajčír.  Vedenie mestskej časť preto zorganizovalo v decembri minulého roku verejnú debatu o doprave v lokalite Pod záhradami.  
Najviac obyvateľov tu podporilo predstavovanú dopravnú zmenu v lokalite – čiže obojsmerná vrchná časť ulice Pod záhradami a otočenie jednosmerky v úseku po Vendelínsku ulicu.
 
Potom skúška
Pred zmenou dopravy urobilo vedenie mestskej časti na ulici test v rannej špičke. Uzavreli ulicu Pod záhradami a monitorovali dopravnú situáciu, ktorá vznikne. Dôvodom bolo preveriť sťažnosti od obyvateľov, že križovatka Repaškého - Saratovská bude preťažená. Ukázalo sa, že tento úsek križovatky je dobre nastavený a netvorili sa žiadne kolóny. 
„Uvedomujeme si, že je to zatiaľ iba čiastkové riešenie, nakoľko bude potrebné pripraviť kompletnú dopravnú štúdiu mestskej časti Dúbravka,“ dodal vicestarosta Krajčír.
Lucia Marcinátová
Dúbravskí seniori vo Vysokých Tatrách
Miestna organizácia Jednoty dôchodcov v Dúbravke zorganizovala 18. februára výlet do Tatier. Dúbravskí seniori zašli na návštevu  Tatranského ľadového domu na Hrebienku. Vysoké Tatry  privítali skoro dvadsať „čiperných“ seniorov - členov JDS z Dúbravky priaznivým počasím.  Ľadová krása nás všetkých očarila a odmenila za skoré ranné  vstávanie.  
Podujatia na najbližšie mesiace: 
Marec: • MDŽ v spolupráci s Miestnym úradom • Veľkonočné sviatky – Výstava • Jarné upratovanie              
Apríl • 21. apríl - jednodenný vlakový výlet na hrad Beckov 
Máj: • Deň matiek a športový deň seniorov v spolupráci s Radou seniorov a Miestnym úradom • 11. máj - Členská schôdza MO JDS  Bratislava IV – Dúbravka zameraná na májové dni • 19. máj - Jednodenný vlakový výlet do Komárna           
Ing. Ján Molnár  predseda JDS v Dúbravke
Voľby 2016: Novinky, zmeny, povinnosti
„Nejdeme hodnotiť, nejdeme kritizovať, ani sľubovať, že by sme to robili lepšie. Chceme vás len pozvať k voľbám, pozvať vyjadriť svoj názor, postoj a využiť možnosť práva voliť.  Nenechajte si túto možnosť zobrať,  odradiť sa.  Všetkých Dúbravčanov preto 5. marca pozývam do volebných miestností,“ hovorí starosta Dúbravky Martin Zaťovič.
Voliť sa dá v Dúbravke vo volebných miestnostiach podľa volebných okrskov.
Aké sú novinky v týchto voľbách do národnej rady a čo by sme mali vedieť skôr, než vstúpime do volebnej miestnosti? 
Termín
Najpodstatnejšie je nepremeškať termín. Voľby do Národnej rady Slovenskej republiky budú v sobotu 5. marca 2016 od 7:00 do 22:00.  Právo voliť má občan Slovenskej republiky, ktorý najneskôr v deň konania volieb dovŕšil 18 rokov veku a nenastala u neho prekážka práva voliť, čiže: 
•zákonom ustanovené obmedzenie osobnej slobody z dôvodov ochrany verejného zdravia,
•výkon trestu odňatia slobody uložený za spáchanie obzvlášť závažného zločinu,
•pozbavenie spôsobilosti na právne úkony.

Kde  a ako voliť? 
Voliť sa dá vo  volebnom okrsku, v ktorého zozname voličov je človek zapísaný, alebo v ktoromkoľvek volebnom okrsku, ak ste si vybavili hlasovací preukaz (toho času sa  dá preukaz vybaviť už len osobne na Miestnom úrade na Žatevnej 4, posledný termín na vybavenie je 4. marec do 10tej doobeda) prípadne poštou pri pobyte v zahraničí.
Volič je povinný po príchode do volebnej miestnosti preukázať okrskovej volebnej komisii svoju totožnosť predložením občianskeho preukazu. Okrsková volebná komisia zakrúžkuje poradové číslo voliča v zozname voličov a vydá voličovi hlasovacie lístky a prázdnu obálku opatrenú odtlačkom úradnej pečiatky obce. Prevzatie hlasovacích lístkov a obálky potvrdí volič v zozname voličov vlastnoručným podpisom.
Každý volič sa musí pred hlasovaním odobrať do osobitného priestoru určeného na úpravu hlasovacích lístkov. Voličovi, ktorý nevstúpi do tohto priestoru, okrsková volebná komisia hlasovanie neumožní.
 V osobitnom priestore určenom na úpravu hlasovacích lístkov volič vyberie jeden hlasovací lístok toho kandidujúceho subjektu, ktorému sa rozhodol odovzdať svoj hlas. Tento hlasovací lístok môže bez ďalšej úpravy vložiť do obálky   alebo   na vybranom hlasovacom lístku môže volič zakrúžkovaním poradového čísla kandidáta vyznačiť, ktorému kandidátovi dávate prednosť. 
Volič môže zakrúžkovať poradové číslo najviac štyroch kandidátov. Ak volič odovzdá prednostný hlas viac ako štyrom kandidátom, taký hlasovací lístok sa bude počítať v prospech kandidujúceho subjektu a na prednostné hlasy sa nebude prihliadať.
Na požiadanie voliča mu okrsková volebná komisia vydá za nesprávne upravené hlasovacie lístky iné. Nesprávne upravené hlasovacie lístky vloží volič do schránky na odloženie nepoužitých hlasovacích lístkov.

Chorí a zdravotne postihnutí
Volič, ktorý nemôže sám upraviť hlasovací lístok pre zdravotné postihnutie alebo preto, že nemôže čítať alebo písať a oznámi to pred hlasovaním okrskovej volebnej komisii, má právo vziať so sebou do priestoru určeného na úpravu hlasovacích lístkov iné človeka, ktorý by upravil hlasovací lístok a vložil do obálky. Obidve osoby pred vstupom do osobitného priestoru na úpravu hlasovacích lístkov člen okrskovej volebnej komisie poučí o spôsobe hlasovania a o skutkovej podstate trestného činu marenia prípravy a priebehu volieb. Členovia okrskovej volebnej komisie nesmú voličom upravovať hlasovacie lístky.
Za voliča, ktorý nemôže pre zdravotné postihnutie sám vložiť obálku do volebnej schránky, môže ju do nej na jeho požiadanie a v jeho prítomnosti vložiť iná osoba, ale nie člen volebnej komisie.
Volič, ktorý sa nemôže dostaviť do volebnej miestnosti zo závažných, najmä zdravotných dôvodov, má právo požiadať obec / okrskovú volebnú komisiu o vykonanie hlasovania do prenosnej volebnej schránky, a to len v územnom obvode volebného okrsku, pre ktorý bola okrsková volebná komisia zriadená.
Pozor!
Novou povinnosťou voliča je odložiť nepoužité hlasovacie lístky alebo nesprávne upravené hlasovacie lístky do zapečatenej schránky na odloženie nepoužitých alebo nesprávne upravených hlasovacích lístkov, inak sa dopustí priestupku, za ktorý mu bude uložená pokuta 33 eur.  
(lum)
Neprehliadnite:
• Voľby sú v sobotu 5. marca 2016 od 7:00 do 22:00. 
 • Po príchode do volebnej miestnosti sa treba preukázať okrskovej volebnej komisii občianskym preukazom.
• Komisia vydá voličovi hlasovacie lístky a prázdnu obálku opatrenú odtlačkom úradnej pečiatky obce. 
• Prevzatie hlasovacích lístkov a obálky potvrdí volič v zozname voličov vlastnoručným podpisom.
• Každý volič sa musí pred hlasovaním odobrať do osobitného priestoru určeného na úpravu hlasovacích lístkov. Tu vyberie jeden hlasovací lístok, ten môže bez ďalšej úpravy vložiť do obálky   alebo   na vybranom hlasovacom lístku môže volič zakrúžkovaním poradového čísla kandidáta vyznačiť, ktorému kandidátovi dávate prednosť. Volič môže zakrúžkovať najviac štyroch kandidátov. 
• Volič je povinný odložiť nepoužité hlasovacie lístky alebo nesprávne upravené hlasovacie lístky do zapečatenej schránky na odloženie nepoužitých alebo nesprávne upravených hlasovacích lístkov, inak sa dopustí priestupku, za ktorý mu bude uložená pokuta 33 eur. 
• Zo závažných, najmä zo zdravotných dôvodov môže volič požiadať sám alebo prostredníctvom inej osoby obec a v deň o konania volieb okrskovú volebnú komisiu  o hlasovanie mimo volebnej miestnosti. Pri potrebe prenosnej volebnej schránky – kontaktujte v úradných hodinách – 
vedúci Organizačného oddelenia Jozef Kraľovič – 02/69202533
Volebné miestnosti na území mestskej časti 
• Základná škola Sokolíkova 2 -  pre okrsky č. 1, 2, 3, 4, 5,
• Budova Kultúrneho centra Fontána na  Ožvoldíkovej 12 -  pre okrsky č. 6, 7,
• Stredná priemyselná škola Karola Adlera 5  - pre okrsky č. 8, 9, 10, 11,
• Základná škola Pri kríži 11 -  pre okrsky č. 12, 13, 14, 15, 
• Základná škola Nejedlého 8 - pre okrsky č. 16, 17, 18, 19, 20,
• Budova bývalej Základnej školy Bilíkova 34 - pre okrsky č. 21, 22, 23, 24, 25
• Základná škola Beňovského 1 - pre okrsky 26, 27, 28, 29, 30, 31.
Projekt Život pozýva
Knižná Zóna bez peňazí
v nedeľu 6. marca od 10.00 
v Dome kultúry Dúbravka. 
Dostupné budú knihy, CD, DVD a platne. Časopisy, prosím, nenoste.
Zóna bez peňazí hovorí, že všetky veci na akcii sú zadarmo. Podujatie však nie je odpadkový kôš, ľudia majú priniesť len použiteľné veci, v tomto prípade knihy, ktoré už prečítali,
 prípadne ich nezaujímajú, no mohli by niekoho potešiť. 
Knihy tak dostanú šancu na nový život.
 Dúbravský veľkonočný jarmok 
s remeselnými trhmi
19. - 20. marca v Dome kultúry Dúbravka
V uliciach stretnete knižné hliadky, 
v knižnici zaujímavých hostí
Burza knihomoľov, knižné hliadky i   beseda. Taký bude knižný marec v Dúbravke.

Mesiacom knihy je od roku 1955, keď ho v bývalom Československu vyhlásili na počesť Mateja Hrebendu, legendárneho šíriteľa slovenskej a českej knihy. Marec. 
O knihách, literatúre, príbehoch, čítaní i netradičných stretnutiach bude marec aj v Dúbravke. Miestna knižnica na Sekurisovej pripravila niekoľko podujatí.  

Jozef Cíger Hronský
Prvé  podujatie v rámci knižného mesiaca bude venované detskej tvorbe. Miestny odbor Matice slovenskej spolu s miestnou knižnicou a Oddelením školstva, kultúry, športu a projektových činností organizujú pri príležitosti 120. výročia narodenia Jozefa Cígera Hronského besedu aj premietanie.
O detskej tvorbe Hronského sa bude v miestnej knižnici hovoriť samozrejme s deťmi, beseda tak  dá odpoveď, čo a či niečo hovorí Hronského tvorba aj dnešným deťom. Podujatie sa začína 10. marca o 10-tej.
Žiakom je v súvislosti s Hronským venované aj ďalšie podujatie. V Dome kultúryDúbravka sa bude 11. marca  o 11-tej premietať film Sokoliar Tomáš  natočený podľa rovnomennej novely Jozefa Cígera Hronského.

Druhý život pre knihy
Inému žánru je určené dopoludnie so spisovateľkou Katarínou Soyka a vydavateľstvom Hydra, 16. marca tak v našej knižnici dostane priestor fantasy. Beseda na túto tému sa začne doobeda o desiatej. 
Posledným podujatím je 19. marca  všetkými knihomoľmi očakávaná a už 
obľúbená Burza kníh. Prebehne už štvrtýkrát vo foyer Domu kultúry Dúbravka od 9tej do 13tej. Knihy do burzy, ktoré už  ľudia nepotrebujú, alebo ich prečítali a mohli by potešiť niekoho iného, sa budú zbierať už skôr a to buď v miestnej knižnici alebo počas marca aj na vrátnici kultúrneho domu.  
Na burze sa potom predajú za symbolické ceny a z výťažku nakúpi knižnica novinky pre svojich čitateľov. Originálnym spestrením mesiaca knihy sú takzvané knižné hliadky. Prvý marcový deň sa na nich v rámci Týždňa slovenských knižníc zmenia naše knihovníčky. Keď stretnú na ulici niekoho s knižkou a privedú ho do knižnice, získa zadarmo ročné členstvo do knižnice. 
Okrem toho všetkého plánuje knižnica bezplatné exkurzie po priestoroch, určené najmä školám a škôlkam.  Marec sa tak v Dúbravke isto nespojí len s príchodom jari, ale aj s knihou a príbehmi.
Lucia Marcinátová
Marec mesiac knihy
• 10. marec – 10.00 – beseda      o detskej tvorbe  J. C. Hronského – miestna knižnica
• 11. marec – 11.00 – filmové predstavenie  Sokoliar Tomáš    - Dom kultúry Dúbravka
• 16. marec – 10.00 - Fantasy dopoludnie - miestna knižnica
• 19. marec –  9.00 – 13.00 - Burza knihomoľov - foyer Domu kultúry Dúbravka 
Hlboko ľudské príbehy Viery Lukáčovej Minárikovej
V našej knižnici sa počas februára debatovalo so spisovateľkou Vierou Lukáčovou-Minárikovou.

Na štvrtok 11. februára zorganizovala naša miestna knižnica zaujímavý podvečer. V pozvánke hovorila o rozprávaní s dvomi úspešnými a generačne rozdielnymi slovenskými spisovateľkami o ich nových tituloch. Na besedu knižnica pozvala Vieru Lukáčovú-Minárikovú a Máriu Corvus.
Nakoniec však mohla za čitateľmi prísť len Viera Lukáčová-Mináriková, pôvodne učiteľka, dnes spisovateľka. 

Autentické príbehy
Nepoznali sme sa, hoci sme spolu študovali na pedagogickej škole a neskôr na Fakulte UK v Trnave tú istú aprobáciu. Roky ubehli a ľudia svoj výzor menia, o to bolo milšie naše opätovné spoznanie.
Besedu otvorila vedúca knižnice Katarína Suroviaková. Potom sa už ujala slova  spisovateľka.
Aká je Viera Lukáčová-Mináriková? Je to predovšetkým skromný človek, ktorý vie vniknúť do mysle čitateľa a citlivým prístupom učiteľky s 35-ročnou praxou píše. Začala poviedkami z vlastného a školského prostredia, neskôr vznikla prvá kniha noviel - Návraty do raja.
Keďže v živote prešla aj obdobím zmien, zaujali ju osudy ľudí, ktorí zažili zložitú dobu na rozhraní 19. a 20. storočia. Tak vznikla kniha - V službách človečenstva. Hovorí o zapálenom vlastencovi, lekárovi, publicistovi a politikovi Pavlovi Blahovi. V knihe odhaľuje v pozoruhodnej šírke slovenský verejný život s jednotlivými protagonistami.
Viera Lukáčová-Mináriková pochádza zo Záhorskej Vsi, kde prežila detstvo a mladosť, námety čerpá z rodného kraja. Jej osobitný štýl je pre čitateľa pútavý, nevynecháva zážitky rodinné aj intímne. 
Spracúva ich napríklad v knihe - Záhada červených ruží. Cez príbeh vlastnej rodiny tu rozpráva o ľuďoch, ktorí emigrovali. Za dielo získala 3. miesto v súťaži Kniha Záhoria.
Kniha Za čiarou je silne motivovaný ľudský autentický príbeh. Spracovala ho na základe identického rozprávania o úteku za hranice po roku 1968. Ide o psychologickú etudu o priateľstve „cez všetko napriek všetkému“.  Miestami až drsný, ale ľudský príbeh človeka vo väzení nevinne odsúdeného na 15 rokov.

Čo chystá autorka?
Na vydanie má spisovateľka pripravené čitateľsky hodnotiace texty -  Literatúra s rozpätými krídlami alebo pod názvom Literatúra ako sonda do svedomia. Jej knihami vstúpila do prostredia emigrácie ľudí, ktorí sú ako zablúdená iskra vo vesmíre a vzdorujú ohňu. 
Návrat do  „Európy“ sme si asi aj my predstavovali inak. 
Keďže v našich dejinách po otvorení hraníc prišla jedna z najväčších vĺn odchodu za prácou do cudziny, odporúčam prečítať predovšetkým  posledné autorkino dielo, aby tí, ktorí idú len za ekonomickými výhodami, porozmýšľali o hodnotách a túžbach svojho života.
Kveta Slyšková
Dúbravské deti zvládli test národa
Už tradične prebiehajú každým rokom na Základnej škole Pri kríži súťaže  s rôznym zameraním pre všetky školy obvodu. Ich súčasťou  je aj spoznávanie dejín nášho národa a tradícií a zvykov nášho regiónu.
Gestorom je zástupkyňa riaditeľky Ľubica Chlapíková a učiteľ Ján Daňo. Aj tento rok pripravili zaujímavú a náučnú súťaž venovanú Roku Ľudovíta Štúra.
Otázky, hľadania, spájania
V siedmich kolách bolo množstvo podnetných námetov, ktoré museli žiaci správne vyriešiť.
Od poznávania prvého spoločného jazyka Slovanov (staroslovienčina), cez prvé písmo v dejinách starých Slovanov (hlaholika), určovať museli z obrazov romantikov správne mená, skladačkami  správne zoradiť názvy diel básnikov a spisovateľov i množstvo ďalších poučných nápadov.
Veľmi kreatívne bolo poňatie ukážky novospracovaného televízneho filmu True Štúr, alebo počúvanie textu s porozumením. Za nadhľad k jednotlivým témam mohli žiaci získať body navyše, čo sa niektorým podarilo, napríklad prednesom veršov z tvorby štúrovských básnikov.
Zaujali i ukážky starých názvov mesiacov v prednese spolužiakov, ktoré museli súťažiaci uviesť v súčasnom jazyku – napríklad: „brezen“- marec.
Len malé bodové rozdiely
„Do takýchto súťaží chodím veľmi rád, lebo sa veľa dozviem a naučím,“ hodnotil žiak II. stupňa Daniel Lieskovský. „Mám rád našu históriu a mrzí ma, že niektorí Slováci vedia málo o svojich dejinách a nevážia si bohatstvo našich tradícií.“
V takmer trojhodinovom maratóne otázok a odpovedí mali možnosť súťažiaci ukázať vedomosti z poznatkov, na ktoré sa pripravili.
Napokon výsledok riešený  bodovacím systémom poroty dal nasledovných víťazov:
• ZŠ Pri kríži
• ZŠ Sokolíkova
• ZŠ Nejedlého
• ZŠ Beňovského  a Spojená škola Dolinského

Predsedníčka poroty Eva Považanová zhodnotila výsledky a vyzdvihla, že medzi jednotlivými školami boli len malé bodové rozdiely,  príprava bola veľmi dobrá, a preto všetci odchádzali spokojní s diplomami  a vecnými cenami.                       
Kveta Slyšková
Základná škola Pri kríži píše Dúbravček
Aj dúbravské školy majú svoje časopisy. Postupne vám ich predstavujeme. Dnes prelistujeme časopis Základnej školy Pri kríži.

Časopis Základnej školy Pri kríži začal pod názvom Cool school  vychádzať v roku 2008. Februárové číslo sa venuje napríklad valentínskym rozhovorom s učiteľkami, ale aj deťmi. Tie tiež prežívajú prvé dotyky lásky, o čom svedčí aj citát z časopisu: Láska je len vtedy pravá, keď sú v jednom srdci dvaja. 
V časopise dokonca možno nájsť aj recept na nápoj lásky, ktorý vtedy vymyslela deviatačka Janka Hrdá a  má v sebe veľa pravdy. Návod: 2l humoru, za hrsť úprimnosti, za hrsť šarmu, vedro pochopenia, štipku priateľstva, hrsť láskavosti a ochoty.
Po troch rokoch preberá vedenie pani učiteľka Gabriela Gavláková, ktorá dbá aj o grafickú úpravu časopisu. Čísla sú pestré, nájdete tu napríklad rozhovor s telocvikárom Jurajom Pružincom, ale aj novinky o školských talentoch.
Od roku 2009 do roku 2014 vedie časopis pani učiteľka Zuzana Rybaničová. Časopis prináša množstvo rôznych informácií o úspechoch školy, pohľady na podujatia, ale aj tajničky, vtipy.  Napríklad: “Janko, z čoho si dostal päťku?” pýta sa otec. “To kvôli Hviezdoslavovi. Tak sa s ním už prestaneš kamarátiť!”
Základná škola Pri kríži patrí medzi najväčšie školy v obvode. Je pekné, že nezabúdajú ani na výročia takých učiteľov, ktorí sú už nie medzi nami, napríklad dlhoročná riaditeľka tejto školy Anna Šimová.
Od roku 2015 vedie časopis učiteľ Ján Dano a časopis dostal slovenský názov Dúbravček.
Časopis má aj inú formu, vzniká v rámci žiackych aktivít v záujmových krúžkoch. Žiaci si rozvíjajú tvorivé písanie, oboznamujú sa s prácou, s textovými editormi a simuluje sa tu atmosféra redakcie s triedením nápadov, korektúrami a vzájomným konštruktívnym hodnotením jednotlivých príspevkov. Jednotlivé čísla majú aj tematické zameranie v súvislosti s ročnými obdobiami -  Vianoce, Veľká noc, koniec školského roku.
Vyzdvihujem originalitu mladých prispievateľov, najmä keď sa pre uvedenú tému dokážu aj primerane nadchnúť.
Aj cez školské časopisy môže učiteľ a rodič sledovať myslenie detí, tvorivosť, záujem, nadanie a mnohé vlastnosti, ktoré môžu v budúcnosti využiť pre usmernenie povolania svojho dieťaťa.	
Kveta Slyšková
Tento rok je aj rokom S. H. Vajanského
  
Z diel Svetozára Hurbana Vajanského mi utkvel v pamäti tento citát: „Milujte krásu, vzlet, vysoké mysle, slobodu ducha, činy neodvislé.“
Myšlienky mohli vyjsť jedine z úst človeka, ktorý žil, tvoril a pracoval pre národ. Bol spisovateľom, publicistom, literárnym kritikom a politikom. 
Matica slovenská v Dúbravke si pripomenie Rok Vajanského besedami a exkurziami, ktorými budú matičiari i deti spoznávať miesta, kde Vajanský pôsobil. 
V apríli to bude Vajanského rodisko Hlboké, kde 16. januára 1847 uvidel svetlo sveta, a preto pri stom výročí jeho úmrtia  (17. augusta 1916) sa pokloníme jeho pamiatke.
Po ukončení návštev miest známych osobností zorganizuje výbor Matice slovenskej vedomostný kvíz. 
Žiaci, ktorí budú zapojení do projektu Poznaj svojich dejateľov, budú súťažiť v troch oblastiach, ktoré navštívia: záhorácka, podunajská a malokarpatská. 
Na vyhodnotenie budú pozvaní predstavitelia kraja a náš starosta, ktorý je aj vicežupanom. Chceme, aby i naši predstavitelia kraja a IV. obvodu videli a počuli, že máme múdre a vzdelané deti. 	
(ks)
Odtlačkami prstov spečatili: Sme prváci
Riadny prvák, žiak Základnej školy Pri kríži. Potvrdené, spečatené odtlačkom prstov. Skoro 90 prváčikov z piatich prvých tried Základnej školy Pri kríži sa na deň polročného vysvedčenia stretlo v školskej telocvični, aby ukázali, čo sa za pol roka naučili a stali sa tak už riadnymi školákmi. Za čítanie, počítanie, cvičenie či dopravnú výchovu si vyslúžili imatrikulačný list a aj nejakú sladkosť od vedenia mestskej časti.  Základná škola takto už tradične takto slávnostne pasuje prváčikov za právoplatných členov školy. My im držíme v ich školskom živote palce, najmä nech chodia do školy radi. 				
Lucia Marcinátová
Tóny piesne však znejú ďalej
Navždy utíchol hlas dúbravského speváka. Tóny jeho obľúbenej piesne: „Nespi stromečku, staň!“ mi znejú v ušiach, keď posledné zbohom mu dali  obyvatelia Dúbravky.
Štefan Vilém, narodený 10. júla 1930, na večnosť odišiel 30. januára 2016.
Po 59 rokoch manželstva celá rodi-
na a obyvatelia Dúbravky, medzi ktorými bol aj bývalý i súčasný starosta, sa prišli pokloniť jeho pamiatke a rozlúčiť sa na poslednej ceste.
Narodil sa na Záhorí v Lakšárskej Novej Vsi, ale takmer  polstoročie prežil v Dúbravke. Dlhé roky spieval popri práci v súbore Grinavanka a od vzniku súboru Dúbravanka v roku 1997 sa stal jej členom. 
Jeho zvučný, dobre modulovaný hlas sme mali možnosť počúvať pri každom vystúpení tohto súboru. Pri svojom životnom 80. jubileu bol ocenený starostom.
Dotĺklo srdce človeka, avšak pamiatka zostane v srdciach mnohých, ktorí obdivovali jeho elán, životný optimizmus a precítený hlas v jeho milovaných ľudových piesňach.
(ks)
Naši seniori na majstrovstvách
Dúbravským seniorom z denných centier a aj Miestneho odboru Jednoty dôchodcov  sa podarilo zorganizovať návštevu Majstrovstiev Európy v krasokorčuľovaní v Bratislave. Na Zimnom štadióne Ondreja Nepelu videli v deň otvorenia krátky program žien, slávnostný ceremoniál a krátky program mužov.  Účasť na podujatí pomohli zorganizovať manželia Brunovskí. Seniori sa takto stretli aj s prezidentom Andrejom Kiskom, ktorý bol tiež na otvorení majstrovstiev, a vychutnali si nezabudnuteľné predstavenie na ľade.			                                                                
(red)
Dúbravka chce oživiť Červený kríž
Pre všetkých členov, dobrovoľníkov, sympatizantov miestneho spolku Červeného kríža v Dúbravke.
V Dúbravke úspešne pracoval jediný Miestny spolok Červeného kríža (ČK) pod vedením Magdalény Chomovej. Organizácia dosahovala pozoruhodné výsledky, nielen vďaka svojej predsedníčke, ale aj aktívnym členom výboru a širokej členskej základni. Žiaľ, náhlym odchodom pani predsedníčky sa organizácia dostala do útlmu. Ciele a náplň Červeného kríža sú však aj dnes aktuálne a my by sme chceli oživiť činnosť, apelovať na pôvodných členov, aby odovzdali svoje skúsenosti novým, mladším členom, a tak v Dúbravke oživiť túto dobrovoľnú humánnu činnosť. Prípravný výbor pozýva členov a sympatizantov Červeného kríža na prvú členskú schôdzu, ktorá sa uskutoční 17. marca o 16:00 v zasadačke miestneho úradu na Žatevnej 4. Tešíme sa na všetkých zúčastnených, nielen členov, ale aj podporovateľov a sympatizantov, nevynímajúc ani zástupcov stredoškolskej mládeže. Ponúkame pre nich zaujímavé projekty.	  
Prípravný výbor Miestneho spolu SČK Dúbravka
Pred obdobím pôstu naši seniori “fašiangovali”
Spoločné posedenie, pohostenie aj kultúrny program. Dúbravskí seniori pred začiatkom pôstu pokračovali vo svojich fašiangových stretnutiach. Nazreli sme na podujatie Denného centra 3 a Denného centra 1.  Obe prebehli v KC Fontána na Ožvoldíkovej. Program bol rôzny, no niečo posedenia spájalo - dobré pohostenie, a najmä príjemná priateľská atmosféra. Fašiangy Denného centra 3 z Bazovského ulice začali minútovou pietnou spomienkou na zosnulého člena klubu, skvelého speváka Štefana Viléma. Po slávnostnom príhovore vedúcej klubu Rozálie Svitekovej sa však už začala fašiangová zábava. Po vystúpení Dúbravanky spustilo duo Charlie´s band a postupne sa zaplnil celý parket. Zatancovali a zaspievali si aj starosta Martin Zaťovič a jeho zástupca Ľuboš Krajčír (na snímke vľavo).
Na úvod posedenia Denného centra 1 zas prišli seniorom zaspievať deti z Materskej školy Pri kríži, spevom i hovoreným slovom ich potom vymenil súbor z Denného centra. Bolo to naozaj veselé vystúpenie a aj milé stretnutie generácií (na snímke vpravo). 
Ako funguje náš mozog? Prečo zabúdame a dá sa tomu zabrániť?
Stáva sa vám, že si nemôžete spomenúť na to, čo ste chceli kúpiť v obchode? Máte strach, že začínate zabúdať, alebo že váš mozog už nebude správne fungovať? V Kultúrnom centre Fontána na Ožvoldíkovej bude v marci Medzinárodný týždeň mozgu.
Mozog tvorí približne 100 miliárd nervových buniek  - neurónov, ktoré vytvárajú medzi sebou nespočetné množstvo spojení. 
Každá ľudská aktivita, či fyzická alebo  sociálna, podporuje tvorbu nových spojení. Ak činnosť pokračuje spojenia sa posilňujú, ak činnosť nepokračuje spojenia slabnú.
Vekom o tieto spojenia prichádzame, a to práve preto, že viac využívame len určitú skupinu neurónov, ktoré potrebujeme k práci a ku každodenným aktivitám. Skúste sa zamyslieť, s ktorou z nasledujúcich schopností pracujete každý deň, s ktorou len zriedkavo a s ktorou nikdy, prípadne využívate na to externé pomôcky ako mobilný telefón, papier a iné:
• orientácia v priestore
• logické myslenie
• matematické myslenie
• predstavivosť
• tvorivosť, fantázia
• flexibilita v správaní
• zmysly ako sluch, čuch, hmat, chuť
• zámerná pozornosť 
• komunikácia s druhými, sociálna obratnosť
• fyzická kondícia a koordinácia pohybov, rýchlosť, obratnosť
• učenie sa novému 

Mozog je ľudský orgán, ktorý riadi naše telo. Preto si zaslúži, aby sme mu poskytovali bohaté prostredie na podnety. Udržiavali tie funkcie, na ktoré sa spoliehame každý deň a trénovali tie, ktoré nevyužívame dlhé roky. 

Prečo by som to mal pre seba urobiť?
S rastúcim vekom prichádzajú do života  človeka rôzne obmedzenia, ktoré ho obmedzujú v bežnom fungovaní. Sú to situácie, ktoré majú za následok sociálnu izoláciu a tým bezpodmienečne aj úpadok kognitívnych schopností, z ktorých je kľúčová pamäť. 

Málo podnetov = nízky kognitívny výkon. 
Trénovaním nielen pamäti, ale aj ostatných schopností mozog dostáva dostatok stimulov k tomu, aby sa opäť naštartoval a zvyšoval svoju výkonnosť. Ak ponúkneme mozgu netradičné spôsoby učenia, zvýši sa automaticky aj naša motivácia pre oblasti, v ktorých sme nikdy nevynikali. Napr. ak som na škole nemala dobrého učiteľa matematiky, okrem toho, že nemám extra nadanie pre túto oblasť, vo svojom osobnom aj profesijnom živote sa jej nevedome vyhýbam.
Ak platí pravidlo, že to čo nepoužíva, sa oslabí, môže sa stať, že matematické operácie mi budú komplikovať život pri každodenných činnostiach vo vyššom veku. V tréningu pamäti som sa naučila ako si poradiť so zapamätávaním čísiel a dokonca viem naspamäť celé číslo od Pí!  Dôležité je nestratiť sebavedomie a tým istotu v seba samého, že aj napriek hendikepu dokážem samostatne fungovať a nemusím byť odkázaná na úslužnosť druhého.   
Občianske združenie Terapeutika (www.terapeutika.sk) pripravilo pre tých, ktorým vlastný mozog nie je ľahostajný,  Medzinárodný týždeň mozgu na rok 2016. Už  13. a 16. marca v KC Fontána na Ožvoldíkovej od 15. do 17. hod.
Pozývame vás na jedinečnú cestu vašou pamäťou a mentálnymi schopnosťami. Na tréningu pamäti sa dozviete niečo viac o fungovaní mozgu a pamäte. Prostredníctvom zaujímavých cvičení si potrénujeme dlhodobú a krátkodobú pamäť. Presvedčíte sa, že vaša pamäť dokáže omnoho viac, ako si sami myslíte! 
Príďte na úvodné stretnutie, budú vás sprevádzať trénerky pamäti Mgr. Alexandra Palkovič a Mgr. Mária Wirth, PhD.
Svoju účasť potvrďte a prípadné otázky píšte na mail: alexandra.palkovic@gmail.com.

Neváhajte a začnite hneď!
1. Vymyslite, čo najviac slov začínajúcich na písmeno X a  Ď.
2. V nasledujúcich vetách sú ukryté názvy dopravných  prostriedkov. Pokúste sa ich nájsť:
• Urobila premet rovno na ulici.
• Vypni motor, Karol! 
• Kúpila si sukňu balónového strihu.

Išlo vám to ľahko, pokúste sa vy zašifrovať do viet ďalšie dopravné prostriedky tak, aby sa nenachádzali v jednom slove a potrénujte so svojimi blízkymi.
Alexandra Palkovič, Mária Wirth
Vytvorte si ihriskový tím a získajte 300 eur pre ihrisko!
Občianske združenie Žime krajšie chce touto formou motivovať obyvateľov Dúbravky, aby si skrášlili detské ihrisko vo svojom okolí. 
Posielajte nám svoje nápady na našu mailovú  adresu zimekrajsie@gmail.com do konca marca 2016 – do správy prosím napíšte, kde sa vaše ihrisko nachádza a ako by ste si ho chceli so svojím ihriskovým tímom skrášliť, či už vysadíte na ihrisku zeleň, alebo oživíte ihrisko novými farbami, novým hracím prvkom, nápady nechávame na vás.
Do vášho miniprojektu, prosím, zahrňte aj približnú cenovú kalkuláciu. 
Ako inšpiráciu uverejňujeme fotografiu ihriska na Homolovej, ktoré si miestna komunita rodičov od roku 2013 postupne skrášľuje vďaka  členom a dobrovoľníkom OZ Žime krajšie v 
spolupráci s MČ Dúbravka. 
Ďakujeme OZ Žime krajšie.

Mestská časť túto aktivitu víta, podporuje a pri obnove ďalšieho ihriska v Dúbravke pomôže.
Vystrihaj sa Slovensko!
Vedenie Dúbravky zašlo počas februára podporiť dobrovoľníkov v rámci udeľovania ceny Dobrovoľník roka 2015. Dúbravka má v tejto oblasti ešte čo-to zlepšovať, no dobrovoľníci nás inšpirujú.
Oceňovanie najlepších bolo motivujúce. Spoznať sa dali rôzne zaujímavé a zmysluplné projekty napríklad Vystrihaj sa Slovensko, ktorý rozbehla Liga proti rakovine v spolupráci s vlasovým štúdiom Zdenka Vrbová. Získal ocenenie ako Dobrovoľnícky projekt roka.
Dúbravka chce preto projekt darovania vlasov, ktorý podporuje ženy s onkologickým ochorením nielen materiálne (vlasmi), ale aj morálne, podporiť tým, že pomôže s propagáciou v rámci Dúbravky.
www.vystrihajsaslovensko.sk
Macko hľadá dobrovoľníkov
Rodinné centrum Macko funguje v Dúbravke už 13 rokov. Je obdivuhodné, že sa drží na našej komunitnej scéne takto dlho a že mu to funguje, nakoľko celý chod je zabezpečovaný len dobrovoľníkmi. Členom rodinného centra sa môže stať každý rodič, ktorému sa v Macku páči a ktorý vypíše pri návšteve centra žiadosť o členstvo. Následne obdŕža preukaz člena, ku ktorému sa vzťahujú určité benefity pri ostatných návštevách.
RC Macko momentálne hľadá posily do svojich radov a vyzýva mamičky a oteckov, ktorí by im radi a dobrovoľne pomohli, a to najmä:
so službami v herni, s vedením pokladne, so správou webstránky, či návrhom novej, s tvorivými dielničkami, so zabezpečením drobných opráv pri každodennom chode, s pravidelnými brigádami v našej verejnej záhrade, s tým, čo radi robíte a v RC vám to chýba. Ak sa radi pridáte, navštívte centrum a porozprávajte sa so službukonajúcou mamkou, ktorá prezradí všetky podrobnosti. 
Môžete využiť aj email mcmacko@mcmacko.sk alebo telefón 0903 829 644 (Ivana) a 0903 749 940 (Marta). Tešíme sa na všetky nové posily.
Archív Bratislavskej kapituly bol vo veži
V Uhorsku dnešnú funkciu verejného notára vykonávali tzv. vierohodné miesta, ktoré spravidla sídlili pri cirkevných výkonných orgánoch, kapitulách. Z činnosti bratislavského vierohodného miesta sa pôvodne vo veži korunovačného kostola sv. Martina zachoval archív Bratislavskej kapituly. Písomnosti boli zavesené v kožených vreciach. Dnes sú uložené v Slovenskom národnom archíve na Drotárskej ceste, no signatúry ostali podľa pôvodného uloženia a orientáciu v nich umožňujú zachované pôvodné protokoly (evidenčné knihy).
Schopný kastelán Baj
O Dúbravke sa z nich dozvedáme v súvislosti s obdarovaním kastelána hradu Devín za verné služby. V čase, keď zemepánom devínskeho hradu bol rod Bátoriovcov (Báthory), a patrili k nemu obce Devín, Dúbravka, Devínska Nová Ves a Rača, významne prispel k ich rozvoju správca, kastelán Michal Baj s manželkou Annou rodenou Coborovou. Bátoriovcom patrilo devínske panstvo v r. 1527 - 1605. Keďže členovia rodu zastávali vysoké štátne funkcie (palatín, župan) nemali čas venovať sa panstvu. Prosperita závisela od schopností, ale aj od poctivosti kastelána. Mali šťastnú, ale i štedrú ruku. Mikuláš Bátori so súhlasom svojho brata Štefana r. 1573 za verné služby daroval kastelánovi Michalovi Bajovi (Bay) dedinu Dúbravka, jednu pustu a možnosť postaviť si kaštieľ v Devínskej Novej Vsi a k nemu 12 rodín služobníkov. Pretože nebol šľachticom, šľachta Bratislavskej stolice na svojom zhromaždení (kongregácii) odmietla súhlas s darovaním. Zasiahol panovník, ktorý 1. apríla. 1583 vydal vo Viedni rozhodnutie, že nariaďuje uviesť Michala Baja do držby darovaného majetku a poveril tým Bratislavskú kapitulu. Pre protesty iných záujemcov (aj zo strany kapituly) štatúcia nenadobudla právnu účinnosť, preto kráľovský miestodržiteľ Štefan Radecius nariadil 4.7.1584 novú štatúciu. Od toho dátumu sa teda stal vlastníkom Dúbravky Michal Baj. Nie nadlho. 

Situáciu využil Keglevič
Rod Bátoriovcov vymrel bez mužského potomka (po meči) smrťou Štefana Bátoriho r. 1605. Zakrátko po ňom, začiatkom r. 1606, zomrel i Michal Baj. Podľa uhorského práva, keď šľachtický rod vymrel bez mužského potomka, jeho majetok sa mal vrátiť kráľovi. Vo vtedajších búrlivých politických pomeroch (Bočkajovo povstanie) sa nik nedomáhal pozostalosti po Štefanovi, poslednom Bátorim. Situáciu využil Ján Keglevič (Keglevich), ktorý sa oženil so Zuzanou, dcérou Michala Baja, a tak sa dostal na hrad Devín. Pochádzal zo starej chorvátskej rodiny, ktorá mala majetky vo varaždínskej stolici a v dnešnom Slovinsku. Patril k tým zemepánom, ktorí si boli vedomí dočasnosti užívania majetku, a podľa toho sa aj správal. Doviedol si kastelána Ladislava Moreho, provízora (hospodára) Michala Baloga a ostatných služobníkov a strážcov brán. 
Keď za Keglevičovej neprítomnosti prišla na Devín deputácia sestry po Štefanovi Bátorim, Alžbety, vdovy po Františkovi Nádašdym, aby im Keglevič s manželkou vydali hrad a panstvo, ktorých sa neoprávnene zmocnili, títo úradníci ich nevpustili do hradu a tvrdili im, že ešte za Baja hrad obsadilo cisárske vojsko, že je v ňom aj teraz a že Keglevič s manželkou v ňom býva len so súhlasom kráľa. Keglevič neotáľal, prenajal si od cirkvi vyberanie cirkevného desiatku (desiatej čiastky z úrody obilia, vína a chovaných oviec – jahniat), ktorý každoročne zvyšoval – v peniazoch to predstavovalo z každej dediny najprv 40 zlatých, potom až 50 zlatých. Keď sa na uhorskom sneme r. 1609  rozhodlo, že hrad a panstvo Devín patrí kráľovskému fišku, vidíme, ako sa Keglevič usiluje dostať ho aspoň do zálohu. Požičiava si peniaze od Bakičovcov z Ostrého Kameňa a od bohatého Devínčana Urbana Mesároša, ktorému sľubuje, že ak nesplatí včas pôžičku, bude mu patriť Dúbravka. 

Dvaja Dúbravčania v zálohu
Na dôkaz vážneho úmyslu mu vopred dáva do zálohu dvoch poddaných z Dúbravky, Mikuláša Lukšiča a Jána Matejoviča. Túto výpoveď urobil Keglevič v mene svojej manželky Zuzany a detí Františka, Jána a Anny pred kanonikmi bratislavskej kapituly, ktorí museli prísť spísať to na Devín, lebo Zuzana Bajová ležala po pôrode. Zdá sa, že peniaze zohnal, a tak Matej II. mu hrad dal do zálohu za 400 tisíc zlatých. 
Keglevič sa však dostal do finančných problémov, nesplácal pôžičky, nedodržiaval dohodnuté podmienky, a naopak zavádzal nové poplatky pre svojich poddaných, zaberal im úrodu z ich polí a viníc, zvyšoval poddanské ťarchy, neuznával výsady a zaužívané práva. Nespokojnosť poddaných bola taká veľká, že boli odhodlaní pridať sa pri vhodnej príležitosti k vzbure proti svojmu zemepánovi. Túto príležitosť poskytol majiteľ levárskeho panstva Sigfríd Kolonič na jar r.1616, ktorý im tvrdil, že už má kráľovský prípis, ktorým sa oslobodzujú z poddanstva, ak mu pomôžu dobyť hrad. 

Poddaní s kosami a vidlami
Poddaní sa ozbrojili vidlami a kosami a hrad 24. 5. 1616 dobyli a vyrabovali. Zakročil však palatín Juraj Turzo, kráľovské vojsko zajalo Koloniča a Keglevič sa vrátil na Devín. Pomstil sa na poddaných za účasť na vzbure. Utrpenie prinútilo poddaných podať žalobu na zemepána u samotného kráľa. Dvorský sudca nariadil vyšetrovanie a vypočúvanie svedkov k 14 bodom sťažnosti poddaných: Sťažovali sa, že Ján Keglevič nezachováva ich starodávne práva, zaťažil ich novými a neobvyklými dávkami, zle s nimi zaobchádza, že hrozil trestom pre tých, čo zapríčinili dobytie hradu, že štrnástich zavrel v okovách do najtmavšieho žalára, že dal vyniesť rozsudky sudcami, ktorých si sám vybral, že za vyrabovanie hradu vymáhal 20 tisíc zlatých, že zakázal výčap vína, že ich ženie na roboty s manželkami a deťmi, čo sa protiví všetkému právu a kresťanskej láske, že pre jeho ukrutné nároky nevládzu obrobiť svoje poddanské polia, že nerešpektuje panovníkove nariadenia, ktoré sa poddaných zastávajú, že tak neľudsky s nimi zaobchodí, že boli prinútení utiekať sa o ochranu ku kráľovi. Všetky výsluchy (trvali od 23. októbra až do 10. novembra a vypočuli 224 svedkov) potvrdili oprávnenosť sťažnosti a to, že vylúpenie hradu urobili Koloničovi ľudia a nie poddaní devínskeho panstva. 

Kráľ im dal za  pravdu, ale súdne trovy museli zaplatiť
Vyšetrovatelia informovali kráľa o výsledku a ten poddaným dal za pravdu. 4. 9. 1617 potvrdil ich práva a slobody ako ich mali za Mikuláša Bátoriho a uznal za platné vtedajšie vyrubenie poddanských dávok a povinností.
 Bratislavská kapitula mala zabezpečiť vykonanie kráľovho rozhodnutia. Svedkami oznámenia tohto rozhodnutia v Devíne boli lamačský farár Mikuláš Urbanič, bratislavskí senátori, prísažní mošonskej stolice, prísažní zo Stupavy, z Rače a richtár z Lamača. Panovník teda vyhovel sťažnosti a Keglevič sa musel mierniť vo svojom tyranizovaní a hneve na poddaných. No súd rozhodol, že poddaní musia uhradiť súdne trovy. Splácali ich ešte aj v r. 1627. Už však nie krutému Jánovi Keglevičovi, ale jeho synovi Františkovi a dcére Anne vydatej Erdédiovej.
PhDr. Jozef Klačka, Ústredný archív SAV
Nové expozície v Dúbravskom múzeu
Dúbravské múzeum od marca privíta svojich návštevníkov s piatimi celkom novými expozíciami. Nová koncepcia múzea stavia na tematických expozíciách, ktoré sa po istom čase budú meniť. Zamerané sú najmä na školskú mládež so zreteľom na interaktivitu. Návštevník sa teda bude môcť dotknúť minerálov, poťažkať v ruke mamutiu sánku či vyskúšať oberučný nôž pri strúhaní šindľa.
Myšlienka vytvoriť v Dúbravskom múzeu celkom nové expozície vychádza z dlhodobej absencie koncepčného budovania múzea. Po zrekonštruovaní bývalého domu obecného pastiera boli dovtedajšie zbierky v podstate len mechanicky prenesené do nového priestoru. Navyše kvôli nedbanlivosti a nedôslednosti vtedajšieho správcu niektoré exponáty začali plesnivieť, preto si mestské múzeum zapožičané predmety vypýtalo späť. Ďalšie predmety si mestské múzeum minulý rok vyžiadalo na digitalizáciu, ktorá už niekoľko rokov prebieha v celoslovenskom meradle. Keďže roky sa predmety nezbierali, zo zvyškov exponátov nebolo možné zostaviť zmysluplnú expozíciu. Vznikla teda úvaha, že popri intenzívnom zbieraní a dôslednom evidovaní muzeálnych predmetov a starých fotografií by mali byť oslovení súkromní zberatelia, ktorí sa zameriavajú na určitý okruh exponátov. 
Unikátne skameneliny
Takto bola súkromným zberateľom bezplatne zapožičaná kompletná zbierka skamenelín od prvohôr až po štvrtohory, ktorá dokumentuje najstaršie dejiny Dúbravky od morských fosílií  (trilobity, lodenky, numulity, žraločie zuby a pod.), po štvrtohorné skameneliny (mamutie, žraločie zuby, fosílie častí pratuleňov, jaskynných medveďov a pod.) 
Vývoj sekier na Slovensku
Logickým pokračovaním najstarších dejín sú dejiny človeka ilustrované vývojom sekier od kamenných, medených až po železné -- pracovné i bojové. Väčšina nálezov pochádza z okolia Dúbravky a svojou komplexnosťou je originálnym príspevkom k poznávaniu ľudských dejín aj dejín osídlenia Dúbravky a jej okolia. 
150. výročie Lamačskej bitky
Ďalšia miestnosť je venovaná Lamačskej bitke. Návštevníci sa budú môcť zoznámiť s krátkymi dejinami poslednej bitky prusko-rakúskej vojny, ktorá sa odohrala v chotároch Lamača a Dúbravky. Dobové uniformy rôznych druhov vojsk jednotlivých armád, postroje, granáty a zbrane priblížia tento konflikt, pri ktorom 22. júla 1866, v konečnej fáze vojny, keď už platilo prímerie,  padol aj  kapitán Hoffmann z brigády Mondel. Jeho pomník stojí na Agátovej ulici. Expozícia je pred dokončením, ale bude sa priebežne dopĺňať.   
Čaro starých fotografií
Nová kolekcia starých fotografií z Dúbravky s presnými popismi, doplnená predmetmi dennej potreby  približuje každodenný i sviatočný život Starodúbravčanov. 
Vínna pivnica a náradie
V suteréne múzea je zariadená malá vínna pivnica a expozícia pracovného náradia. Doplnená bude liatymi železnými krížmi z dúbravského cintorína a krížmi z dúbravských domácností. 
V súčasnosti sa skenujú zachované dokumenty z minulého storočia a pripravuje sa digitalizácia kroniky a zápisníc zasadnutí prísažných z rokov 1922-37. 
Múzeum môžete navštíviť v pondelok a vo štvrtok od 13.00 do 16.00, prípadne po dohovore aj v inom termíne. Volajte 0918 422 806. 
Za výdatnú pomoc pri tvorbe nových expozícií ďakuje správca múzea všetkým Dúbravčanom, ale najmä V. Grancovi, Š. Mésárošovi, K. Jakubčíkovej, T. Aksovi a Š. Macejákovi.                                        
-elen-

Po kom sú pomenované dúbravské ulice
Učil sa za kominára, aby sa napokon stal maliarom
Janko Alexy
(25. 1. 1894 Liptovský Mikuláš - 22. 9. 1970 Bratislava)
Je jedným zo zakladateľov moderného slovenského výtvarného umenia, významným maliarom, spisovateľom, národným umelcom. Maturoval roku 1912 na gymnáziu v Lučenci. Po maturite vystriedal viaceré zamestnania. Bol kominárskym učňom i praktikantom v lekárni. Počas prvej svetovej vojny absolvoval lekárnický kurz v Budapešti a začal študovať na tamojšej Filozofickej fakulte. V roku 1917 ho odvelili na taliansky front, kde príležitostne maľoval. V rokoch 1919-1925 študoval na Akadémii výtvarných umení v Prahe u V. Bukovaca, M. Pitnera a M. Švabinského. V roku 1920 bol na študijnom pobyte v Paríži. Neskôr pôsobil v Bratislave, kde od roku 1937 aj žil. Spolupracoval s M. A. Bazovským, s ktorým usporadúvali putovné výstavy na Orave, Liptove, Turci, Detve. Počas života sa zúčastňoval výstav celoslovenského spolku doma i v zahraničí. Jeho výtvarné dielo prešlo niekoľkými vývojovými etapami. Na začiatku dvadsiatych rokov 20. storočia rozvíjal sociálne motivovaný expresívny prejav v obrazoch z prostredia bratislavskej periférie (Zo židovskej štvrte v Bratislave, Bratislavský hrad...). Originálnym spôsobom rozvinul žánrové maliarstvo v obrazoch inšpirovaných baladickým obsahom ľudových piesní, poézie a legiend (Hôrni chlapci, Horí ohník, horí, Bača). Príležitostne sa venoval aj portrétu a krajinomaľbe (Portrét Aloisa Kolíska, Krajinka z Moravy...). Prínosom sú aj jeho dekoratívne, plošné žánrové pastely jesennej farebnosti, v ktorých vyjadril charakter zeme a ľudu (Slovenská madona, Pastierka, Dievča s krčahom...). Od začiatku štyridsiatych rokov prevláda v náladových portrétnych štúdiách a krajinkách lyrický výraz (Dievčatko, Dáma v bielom...). Osobitnú pozor-
nosť venoval Alexy historickým námetom (Bitka pri Devíne, Bratislava...). Sústavne sa zaoberal výtvarným spracovaním populárnej jánošíkovskej legendy (Jánošík na šibenici, Hôrni chlapci...). V 50-tych rokoch sa zameral na kompozície, ktoré sa uplatnili ako návrhy pre vitráže v budove banky, Divadla P. O. Hviezdoslava, PKO v Bratislave). V 60-tych rokoch pertraktoval svoje dávnejšie námety v ľudových žánrových kompozíciách a v ilustratívnom stvárnení ľudovej slovesnosti. Paralelne s maliarskou tvorbou sa venoval i literárnej práci. V zbierkach poviedok, v nove-
lách, románoch, autobiografiách beletrizuje spomienky, píše o zaujímavých stránkach života malých miest v minulosti a o ľuďoch, ktorých poznal. Napísal viac ako 20 kníh a stovky prác v periodickej tlači. Knižne publikoval Obrázky zo Slovenska, Myjava, Na voľnej vôľuške, Zabudnutý svet,Osudy slovenských výtvarníkov a ďalšie. Jeho diela sa nachádzajú v SNG, Národnej galérii v Prahe, Galérii mesta Bratislavy, Galérii P. M. Bohúňa v Liptovskom Mikuláši, v SNM v Martine.
Kveta Slyšková
Na fašiangovom plese hudba, tenec aj kúzelník
Plesová sezóna je v slovenskom ale aj európskom ponímaní obdobie, ktoré sa začína víkendom po Troch kráľoch (6. 1.) a trvá spravidla až do "škaredej" Popolcovej stredy. Počas tohto obdobia sa konajú karnevaly, fašiangové zábavy a plesy, ktoré sú aj vyjadrením protikladu k blížiacemu sa obdobiu 40-dňového predveľkonočného pôstu.
Dúbravský fašiangový ples organizovaný Mestskou časťou Dúbravka pod záštitou starostu Martina Zaťoviča sa konal v sobotu 6. februára,  
Tento rok organizátori vynovili dramaturgiu, program bol pestrejší a bohatší. Večerom sprevádzala moderátorka, muzikálová herečka a speváčka Veronika Hatala. O zábavu sa postaralo Coriolan Trio a DJ Peter. V sprievodnom programe nechýbali tanečné súbory Klnka, Magisteriál, TK Danube či Škola breaku, ale prišiel aj známy český kúzelník a iluzionista Šeklin, ktorý bol minulý rok ocenený ako najlepší iluzionista Českej republiky.
Ako už býva zvykom, takéto veľké podujatie sa nemohlo zrealizovať bez sponzorov. Preto práve im patrí naše poďakovanie.
Hlavní reklamní partneri: Záhradné mesto, HB reavis, CCS - Cargo Customs Service, s.r.o.
Reklamní partneri: ImpaxTrading, s. r. o., MAMAPAPA -Dobré bývanie v Dúbravke, ITB Dobrý developer, STRABAG Pozemné a inžinierske staviteľstvo s.r.o., DÚBRAVY, ISPA, spol. s r.o., FINEP SK a.s. a AGADU s.r.o.
Ľubo Navrátil
ZUŠ Eugena Suchoňa
• Základná umelecká škola vznikla 25. augusta 1986.
• Od roku 2001 pôsobia všetky štyri odbory pod jednou strechou v priestoroch na Batkovej 2
• Odbory školy – hudobný, tanečný, výtvarný a literárno-dramatický
• Prijímacie skúšky pre školský rok 2016/2017 budú 17. mája od 15.00 do 17.00 hod.
Absolventi alebo len žiaci, ktorí tu študovali rok. 
Do života odchádzajú obohatení o umenie
Najskôr žiačka školy, neskôr jej učiteľka, teraz riaditeľka. Zuzana Horváthová predstavuje Základnú umeleckú školu Eugena Suchoňa, s ktorou spojila život a dnes ju vedie. Škola tento rok oslávi tridsiatku. Od septembra chce oslavovať.
Pre niekoho len spestrenie voľných chvíľ, pre viacerých zmysluplne strávený čas, pre iných vášeň na celý život, povolanie. To všetko sa rodí v priestoroch, kde počuť spev, tóny gitary, flauty či klavíra, tanečné kroky i skoky, dialógy budúcich hercov alebo len tiché ťahy štetca na papieri. 
Vynárajú sa úvahy, spomienky. Škola, ktorá podnietila moje rozhodnutie pri výbere odboru na univerzite. Život nielen dúbravských detí i dospelých mení už skoro tridsať rokov. Presne toľko oslávi v auguste Základná umelecká škola Eugena Suchoňa na Batkovej ulici. 
Aká je dnes, čo ponúka a čím láka, sme sa opýtali jej riaditeľky Zuzany Horváthovej.

Basa, bicie i lesný roh
„Základná umelecká škola vznikla presne 25. augusta 1986,“ približuje riaditeľka. „Veľmi sa tomu tešíme, že sme stále ešte mladí a plní tvorivých nápadov. Od septembra, celý školský rok 2016/2017 budeme oslavovať.“
V školských priestoroch na Batkovej 2 pôsobí ZUŠka od roku 2001. Vtedy sa podarilo škole dostať všetky svoje odbory pod jednu strechu, čo podľa riaditeľky stvárňuje aj školské logo. 
„Sme štvorodborovou umeleckou školou. Vyučujeme hudobný, tanečný, výtvarný a literárno-dramatický odbor,“ predstavuje školu Zuzana Horváthová. 
Najpočetnejší je vraj tradične hudobný odbor, kde sa žiaci po absolvovaní takzvaného prípravného štúdia môžu učiť hrať na klavíri, keyboarde, akordeóne, husliach, violončele, gitare, bicích nástrojoch, zobcovej flaute a môžu sa začať učiť aj spievať.  Pre starších škola ponúka aj učenie sa na elektrickej a basovej gitare, kontrabase, priečnej flaute, saxofóne, trúbke, tenore, barytóne, lesnom rohu alebo sa môžu venovať hudobnej kompozícii. 
Malých i väčších hudobníkov vidno a najmä počuť na rôznych podujatiach mestskej časti, Bratislavy či školských koncertoch. 

Výtvarníci, tanečníci, herci
Dielami rôzneho charakteru upútajú výtvarníci základnej umeleckej školy. Deti sem chodia tvoriť už od piatich rokov.    
„Výtvarný odbor je najúspešnejší, čo sa týka účastí na rôznych súťažiach doma aj v zahraničí,“ hovorí riaditeľka školy. Dve pedagogičky sprevádzajú a učia deti rôznym technikám – maľba, kresba, grafika, modelovanie, rôzne dekoračné činnosti, kombinované techniky. 
Špecifický je tanečný odbor. „Deti sa učia vnímať svoje telo, estetizovať jeho pohyb a zároveň týmto pohybom vyjadriť myšlienku,“ hovorí Zuzana Horváthová. Podobne ako pri výtvarnom aj sem prichádzajú už päťročné deti. Začínajú v takzvanom prípravnom štúdiu a potom pokračujú v objavovaní klasického, moderného, scénického a ľudového tanca. 
Pod základnú umeleckú školu patrí v Dúbravke i mimo nej známy detský folklórny súbor KLNKA a aj možno pre niektorých neznáma Badula. Ide o tanečnú skupinu dievčat všetkých vekových kategórií – od predškoláčok po dospelé ženy. Venuje sa predovšetkým scénickému tancu, ktorý vychádza z pôvodných prvkov klasického tanca, ale aj z moderných krokov, jazzového, súčasného tanca či showdance, čiže tanca určeného pre divákov.
Najmladším odborom školy je Literárno-dramatický odbor. „Vyučovanie prebieha na individuálnej aj skupinovej báze, kde sa žiaci učia zdokonaľovať svoj verbálny prejav v prednese umeleckých textov alebo spoločne vyprodukujú divadelnú hru,“ približuje riaditeľka umeleckej školy. 

Slávni, neslávni, no obohatení 
Za rok sa za bránami školy na Batkovej učí, baví, tvorí asi osemsto žiakov.
„Každá základná umelecká škola, nie len tá naša, vyprodukuje za pomoci skvelých pedagógov talentovaných žiakov, ktorí sú veľmi slávni. Vidieť ich na rôznych postoch umeleckého života,“ hovorí riaditeľka školy. „Ale musím povedať, že každý náš žiak, či už študoval len rok alebo vyštudoval všetky stupne a stal sa absolventom sa stáva prínosom pre spoločnosť.“
Žiaci sú totiž podľa Horváthovej obohatení o umenie, ktoré je dôležité pre život. Spomína aj na svoju životnú umeleckú cestu.
„Sama som bola absolventkou Ľudovej školy umenia v Bratislave – Dúbravke v roku 1985, 25. augusta 1986 prišlo k rozdeleniu na dve samostatné umelecké školy - na terajšiu naša ZUŠ Eugena Suchoňa a ZUŠ Jozefa Kresánka, ktorá pôsobí v Karlovej Vsi. Po skončení Konzervatória v Bratislave som začala pracovať od 27. augusta 1990 ako pedagóg hry na dychové nástroje, neskôr v roku 2001 som zastávala funkciu zástupcu riaditeľa a od 1. júla 2009 je mi veľkou cťou, že môžem zastávať funkciu riaditeľky ZUŠ Eugena Suchoňa.“ 
Riaditeľka preto dodáva, že úspech podľa nej nie je len, keď sa absolvent umeleckej školy stane slávny alebo známy, ale keď sa do absolvovanej ZUŠky vracia neskôr ako pedagóg. V ZUŠ Eugena Suchoňa sú okrem Zuzany Horváthovej traja takí pedagógovia. 

Päťdesiatnik v škole
Možno nemali podmienky v detstve, možno majú teraz túžbu, alebo len chuť sa niečo naučiť, zdokonaliť sa, rozvinúť talent. Do umeleckej školy často prichádzajú aj dospelí. 
„Nie vždy ich môžem prijať, nakoľko je veľký záujem zo strany detí do 15 rokov. Stáva sa, že aj dospelí sa chcú naučiť hrať na hudobnom nástroji, tancovať a maľovať,“ hovorí riaditeľka školy.  „Najstaršia žiačka mala v tom čase, keď študovala a stala sa absolventkou 61 rokov, bolo to v školskom roku 2008/2009. V tomto školskom roku máme najstaršieho študenta, ktorý má 51 rokov.“
Priestor sa snaží dať škola všetkým, hovorí riaditeľka. „Pokiaľ na to mám priestor a pedagóga na vyučovanie. Stane sa, že z priestorových a personálnych dôvodov nemôžem prijať všetkých uchádzačov.“ 
Každý rok totiž na prijímacie skúšky do školy prichádza veľa detí, žiakov, ale aj dospelých nad 18 rokov. Na otázku, či je potrebný talent, Zuzana Horváthová odpovedala otázkou: „Talent. Čo je to?“ 
Dodáva, že nie vždy sa dá odhadnúť počas jedného dňa prijímacích skúšok nadanosť a talent uchádzača. Prejaví sa vraj najskôr po jednom roku, kde veľmi záleží na pedagógovi ako žiaka zaujme a ako ho naučí vnímať všetky druhy umenia. 
Každý rok je vraj pre študentov atraktívne niečo iné. Jeden rok je záujem o klavír,  druhý rok zas o gitaru. Zo skupinových odborov, je veľký záujem o výtvarný odbor. Často sa stáva aj to, že rodič prihlási svoje dieťa aj na dva odbory, sú to kombinácie hudobného odboru s výtvarným alebo tanečný s výtvarným alebo hudobný s tanečným.
Riaditeľku teší, že v tomto roku vzrástol záujem o štúdium tých najmenších v hudobnom odbore, ktorí sa počas prvého polroku prípravného štúdia môžu rozhodnúť, aký hudobný nástroj chcú študovať.

Kde ich možno vidieť?
Premýšľajúci, plánujúci alebo nerozhodní, či majú štúdium na 
umeleckej škole vyskúšať, alebo tam prihlásiť svoje deti, sa môžu so žiakmi, tým, čo sa naučili a činnosťou školy zoznámiť v Dúbravke takmer počas celého roka. 
Základná umelecká škola Eugena Suchoňa totiž vystupuje na rôznych podujatiach, skvelý program urobila napríklad na decembrových Nových vianočných trhoch. Často prichádza aj na akcie seniorských denných centier, kde sa vystúpením nepoteší len oko či kultúrna duša, ale prichádza tu aj k stretnutiu generácií. Verejnosti sa dúbravská umelecká škola predstaví počas tohto marca napríklad na obľúbenom Koncerte a výstave výtvarných prác malých detí, ktorý  bude 16. marca v koncertnej sále školy. Základná umelecká škola stojí aj pri zrode novej tradície v Dúbravke, ide o Veľkonočný koncert pre Dúbravčanov v Kostole sv. Kozmu a Damiána 13. marca o 16tej.
V marci, presnejšie 22. marca, v koncertnej sále ZUŠky bude koncert učiteľov umeleckej školy. Pedagógovia tak budú účinkovaním oslavovať deň učiteľov.
Pre ďalší školský rok 2016/2017 budú prijímacie skúšky 17. mája od 15.00 do 17.00 hod. Stačí prísť pozrieť, vyskúšať a možno odídete až o niekoľko mesiacov či rokov, no obohatení o umenie.
Lucia Marcinátová
Rodinné centrum Macko PROGRAM NA MAREC

Herňa pre verejnosť je otvorená každý pondelok a štvrtok v čase od 9:30 do 11:30, program v herni od 10:00.
Piatky sú venované špeciálnym diskusným skupinám pre rodičov s deťmi, tiež v čase od 9:30 do 11.30.

03.03.	Herňa spojená s predstavením Macko miniknižnice
03.03.	Poobedná hernička pre deti vo veku 3 - 6
	 od 16:30 do 18:30.
04.03.	Podporná skupina dojčenia - Dojčenie a reakcia okolia. Pravidelná podporná skupina dojčenia, príďte sa  porozprávať o aktuálnych témach so Saškou Somorovskou. 
07.03.	Herňa s prednáškou na tému: Manažment domácnosti - Anna Brťková nám príde dať tipy o tom, ako zvládať domácnosť s deťmi a mať popritom čas na seba a svoje koníčky. Ako si ju prispôsobiť svojim individuálnym potrebám a potrebám svojej rodiny. Na čo sa zamerať a čo je naozaj dôležité aby ste aj vďaka manažmentu svojej domácnosti vytvorili tú najpohodovejšiu rodinnú atmosféru. www.manazmentdomacnosti.sk
10.03.	Herňa spojená s prednáškou na tému: „Úspešná mama - ako naštartovať kariéru po materskej“
Aj mamičky môžu byť úspešné a spokojné zároveň. O tom, ako naštartovať kariéru po materskej príde porozprávať Martina Kusenda – kariérová poradkyňa a koučka.
10.03.	Montessori po domácky 
Pozývame Vás do našej Monte herničky v čase od 10:00 do 11:30. Je potrebné sa vopred prihlásiť e-mailom na bohacova.a@gmail.com
11.03.	Kontaktné rodičovstvo - Ako na dobré súrodenecké vzťahy. Pravidelná diskusná skupina kontaktného rodičovstva. Ďalšie z pravidelných stretnutí venované rozhovorom o kontaktnom rodičovstve. Príďte sa niečo nové dozvedieť a podeliť sa so svojimi postrehmi a skúsenosťami pri výchove detí s psychologičkou a mamou Miškou Vargovou.
14.03.	Herňa s prednáškou - O Dobrožrútstve
Mladá rodina Zvalová Vám predstaví svoj životný štýl a zodpovedia Vaše otázky. Navyše prinesú ochutnávku a už tradične aj darčeky :-)
17.03.	Herňa spojená s prednáškou na tému: Ako pripraviť dieťa na materskú škôlku
Máte otázky týkajúce sa toho, ako uľahčiť dieťaťu nástup do materskej škôlky, alebo iné? Príďte sa k nám o tom porozprávať s psychologičkou Miškou Vargovou.
17.03.	Poobedná hernička pre deti vo veku 3 - 6
Tentokrát Vás čaká Zvieratkovo - súťaže a kvízy pre deti, hádanky o zvieratkách, pexeso, vymaľovanie a poznávanie zvieratiek. Tešíme sa na Vás v čase od 16:30 do 18:30.
18.03.	Diskusná skupina BKM
Pravidelná diskusná skupina venovaná bezplienkovej komunikačnej metóde. Máte otázky, chcete sa zbaviť plienok a nestresovať dieťatko, alebo ste len zvedaví? Príďte medzi nás porozprávať sa o aktuálnych témach s Beatou. 
21.03.	Herňa spojená s prednáškou na tému Využitie mediácie pri riešení rodinných sporov. Máte konflikty vo vzájomnom spolunažívaní členov rodiny? Nezvládate svojho adolescenta, nemôžete sa dohodnúť so starými rodičmi, máte manželské nezhody? Zašiel vzťah s vaším partnerom tak ďaleko, že stojíte pred rozvodovým konaním? Mediátorka PhDr. Eva Cséfalvayová vám predstaví  mediáciu ako alternatívny spôsob riešenia rodinných konfliktov a sporov.
24. - 28.03. - ZATVORENÉ - Veľkonočné prázdniny
31.03.	Tvorivé dielničky pre najmenšie detičky so Zuzkou.

Aj v marci sa tešíme na pravidelné stretnutia s Martou Babincovou určené nielen pre tehuľky - Tehuľkovské kruhy každú druhú a štvrtú stredu v mesiaci o 17:00 hod. 
Mnoho ďalších aktivít a aktivitiek pre detičky i mamičky nájdete na http://www.mcmacko.sk/web/kurzy/.
Štvrťstoročie Alkany
Združená umelecká škola - konzervatórium, gymnázium a základná škola Alkana oslávila 25. výročie svojej existencie  naozaj štýlovo - pôvodným dúbravským muzikálom Alkana v ríši divov. Predstavenie farebné, originálne, strhujúce, plné tancov zo všetkých kútov sveta a svetelných efektov.  Táto škola so sídlom v Dúbravke  poskytuje umelecké vzdelanie v oblasti muzikálu  a možno na nej okrem iného študovať napríklad muzikálovú tvorbu či step. Bližšie v nasledujúcom čísle našich novín.                                                      Foto: Ľubo Navrátil
Vyznania na srdciach a zo srdca a tanec z detských čias
Dom kultúry Dúbravka sa zaplnil maskami a námestie pred kultúrnym domom srdiečkami. Valentínsku sobotu venovala Dúbravka deťom.
„Toto srdce patrí mojej pani učiteľke Renátke, pre pani učiteľky z lásky od  Tobiho, mojej mamičke...“ Vyznania. Dajú čítať na stromoch pred Domom kultúry Dúbravka. 
Písané sú na srdciach a samozrejme zo srdca. Valentínskou výzdobou z dúbravských základných a materských škôl sa začal 13. februára karnevalový program pre deti.  Najskôr srdiečkové zdobenie stromov, nechávanie odkazov svojim láskam, spoločné fotky i bozky a potom veľká tancovačka so šašom Pepelem z Divadla Žihadlo.
Prišli rôzne princezné, víly, klauni aj supermani, piráti i lienky, krokodíl i myšky. Keď sa vonku pred Domom kultúry Dúbravka valentínsky dozdobili stromy, vo vnútri sa roztancoval karneval so šašom Pepelem.  K deťom sa pridali aj rodičia, až tancovala celá sála. Nechýbalo spoločné cvičenie, spievanie, predvádzanie aj súťaženie masiek i maľovanie na tvár.
Skvelé bolo sledovať ako sa do detských čias karnevalov vrátili spolu s deťmi rodičia a aj starí rodičia. Niektorí rodičia nevynechali ani masky, do karnevalovej tancovačky tak skvelo zapadli. Pri ceste domov tak snáď všetkým znela pesnička klauna Pepeleho: „Dnes máme super karneval...“
(lum)
Vtáčie búdky v Dúbravke? 
Z telocvične, od dobrovoľníkov i zo škôl
V telocvični sa nemusí len cvičiť, ale napríklad aj vyrábať vtáčie búdky. Originálne vznikli na akcii Projektu Život.

Sobota 6. február. No telocvičňa na Gymnáziu Bilíkova sa zaplnila. Neboli treba tepláky ani tenisky, no skôr šikovné ruky, chuť niečo urobiť, stráviť príjemný čas. 
Projekt Život tu organizoval prvú spoločnú výrobu vtáčich búdok a kŕmidiel pre verejnosť. Prišli rodinky, mladší i starší. Deti zlákala možnosť „výbehu“ v telocvični, oteckovia sa pustili do pílenia, štiepania, teda do práce. 
Niektorí sa vybavili návrhmi, nákresmi.  A tak postupne vznikali búdky malé, väčšie, farebné aj nie, prepracované i menej.
Organizátor Manik z Projektu Život hovorí, že chce v podujatiach pre verejnosť v telocvični pokračovať, priestor sa osvedčil. 
Búdky v Dúbravke vyrábala počas zimy aj skupinka Dobrovoľníci v Dúbravke. Zostrojili ich z odpadového dreva, ktoré našli pri kontajneroch počas roka, alebo pri oživovaní komunitnej záhrady na Dražickej. Niektoré skladali s deťmi v materských školách.
Originálne búdky vytvorili aj žiaci ZŠ Nejedlého. Kŕmidlá vznikli z použitých plastových fliaš, a deti ich potom rozvešali v okolí školy.
Veríme, že nielen dúbravské vtáčiky sa búdkam, domčekom, kŕmidlám v chladnom počasí potešia a nájdu tu aj niečo pod „zobák“.
(lum)
Príbeh od vás: Brutka. Ako náš článok zaujal a motivoval venčiť opusteného psíka z útulku
Často som počul slovo „Sloboda zvierat”, ale nič mi to nehovorilo. Vedel som, že sa tam starajú o zatúlané alebo odhodené zvieratá. V marci minulého roku som čítal v Dúbravských novinách, že toto združenie ponúka starším ľudom, ale najmä rodinám    s malými deťmi nielen možnosť adoptovať si psíka, ale môžu si ho na niekoľko hodín požičať na prechádzku a jeho venčenie.  Tento článok  ma veľmi  zaujal.
Dávno  som túžil  mať doma  menšieho psíka. Môj  syn mal tiež  malého psíka. Bola  to fenka  a robila nám  všetkým radosť. Pred troma rokmi však zomrela, no moja túžba  po  psíkovi  pretrvávala. Má to iba jeden háčik. Často  chodíme  s manželkou mimo Bratislavu a čo potom s ním? Kam ho dať trebárs  na týždeň?  Práve toto venčenie od  desiatej  do sedemnásť tridsať mi vyhovovalo. Desať  kilometrov od Dúbravky máme peknú  záhradu a psíka si môžeme vziať so sebou. 
Preto som využil tento oznam a v máji som sa zastavil v ich organizácii. Privítala ma mladá, milá blondínka Milka. Na moju otázku, či si môžem a za akých podmienok vypožičať na venčenie menšieho nenáročného psíka fenku, mi povedala:  „Máme tu niekoľko milých psíkov. Keď chcete fenku, odporučila by som vám Brutku. Je pokojná, milá a má päť rokov.“

Zoznámenie s Brutkou
„A ako sa k vám dostala?“
„V zázname máme uvedené, že bola odchytená 26. 4. 2015 v Moste pri Bratislave. Pravdepodobne sa jej chcel niekto zbaviť, a tak ju autom odviezol až na miesto nálezu a tam ju vyložil a ušiel. Keby bola niekomu utiekla, bol by sa u nás na ňu informoval.“
Vystavila mi preukaz na venčenie, ktorý je trvalý, a zaplatil som poplatok päť eur. Ošetrovateľ ma priviedol do oddelenia, kde bola Brutka spoločne s ďalšími dvoma psíkmi.  
Ošetrovateľ si vzal vodítko, pootvoril dvere na koterci a Brutku spomedzi ostatných psíkov vybral von. Dal mi vodítko a ja som sa so psíkom išiel ukázať Milke. Tá Brutku pohladila a povedala: 
„Dávajte na ňu pozor. Ona vás nepozná a nepozná prostredie, do ktorého ide. Keď pôjdete autom do záhrady, bude sa báť, že ju niekde vyložíte a utečiete. V jej prípade tri dni behala okolo miesta odchytu, čakala na svojho pána a ten neprichádzal. Bola hladná a smädná. To sa jej môže znova vybaviť.“
„Čo mám robiť, keby mi skutočne utiekla?“ 
„Tu máte našu vizitku, a hneď nám zavolajte. Pôjdeme ju hľadať. Všetci ju máme radi a verím, že aj vy budete spokojný.“
Manželka netrpezlivo čakala v aute. Na zadné sedadlo dala plachtu. Otvoril som dvere a povedal: „Brutka, hop!” 
Brutka iba stála a nemo na mňa pozerala. Vzal som ju do náručia a naložil do auta. Presne nasledovalo to, na čo ma Milka upozornila. Cesta ubiehala a po desiatich kilometroch sme sa blížili k záhrade. Mal som radosť, že Brutka si bude môcť voľne pobehať, veď záhrada je oplotená. Keď auto zastavilo, chytil som pevne vodítko, otvoril dvere a ona vyskočila von tak, že ma skoro stiahla na zem. Manželka odomkla bránku a ja som  Brutke išiel ukázať, kde bude tráviť voľné chvíle. Dal som jej vodítko dole a ona stála a rozhliadala sa okolo. 
Manželka nestačila všetky veci odniesť z auta a vrátila sa. Odomykal som chatku, keď som zbadal, ako Brutka vybehla na ulicu. Zbadala to aj manželka.  Kričal som na ňu: „Brutka, Brutka!“, ale ona dezorientovaná bežala stále ďalej a ďalej. Bežala cez lúku po malom chodníku. Vzal som auto a uháňal na hlavnú cestu. Tam by ju mohlo niektoré auto zraziť. Videl som ju, ako bezcieľne beží. Otočil som auto a išiel jej oproti. Keď ma zbadala, otočila sa a bežala späť. Tam  už  manželka  na ňu čakala a chytila ju za obojok. Autom som prišiel k nim. Vystúpil som von, pohladil ju a spolu sme išli peši  do záhrady. Manželka išla autom za nami. Na záhrade sme jej dali vodu. Pila ju ako dúha. Brutka bola smädná, ale aj dezorientovaná. 
Keď manželka urobila kávu a k nej zmrzlinový tanier, Brutku sme zavolali k sebe. Tam jej manželka dala piškótu, najprv jednu, potom druhú a nakoniec ju namočila do zmrzliny. Brutke  piškóty chutili. Sedela pri nás a ja som ju hladkal. Popoludní som išiel vyniesť zo záhrady smeti a nedostatočne som zatvoril bránku. Brutka si labkou dvere pritiahla k sebe a cez otvor vyšla von. Bol som taký zaujatý prácou, že som si ani nevšimol že stála pri mne. 
Keď som ju zbadal, celý som zmeravel. Veď iba pred pár hodinami sme ju autom naháňali a ona teraz tu stojí pri mne. Zohol som sa, pohladil ju a povedal: „Brutka, poď, ideme.“
Vtom aj manželka zistila, že bránka je otvorená a Brutka chýba. Utekala za mnou a bola veľmi prekvapená, keď nás videla spolu kráčať.  Uvedomil som si, že sa jej u nás na záhrade začína páčiť a že je tu spokojná. O pol šiestej som ju bez problémov vrátil.

Druhé stretnutie
O dva dni som išiel pre ňu opäť. Bol som prekvapený, keď mi pracovníčka povedala, že Brutku napadol jeden z agresívnych psov a že je poranená. Má na ľavej strane stehna niekoľko stehov. 
Chcel som odísť, ale pracovníčka mi povedala: „Ranu jej ešte ošetrím a môžete si ju vziať. Dávajte pozor, aby veľmi nebehala a neskákala, aby jej stehy nepraskli.“
Brutka bola v klietke sama. Bola smutná, ale keď ma zbadala, vstala a išla k bránke. Keď mi ju pracovníčka dala na vodítko, išla popri mne. Manželke som vysvetlil, prečo má vyholenú časť nad stehnom. Na záhrade si ľahla medzi tuje a odpočívala. Po jedle som jej dal vitamínové tyčinky pre psov. Zjedla ich všetky.         
Manželka si všimla, že jej z rany tečie krv. Prišla k nej a mokrým obväzom jej ranu čistila. Určite jej to robilo dobre, lebo ticho stála. 
Rana sa jej pomaly hojila, a tak voľné chvíle trávila pravidelne s nami na záhrade. Pri jednom návrate Brutka nechcela nastúpiť do auta. Musel som ju vziať na ruky a dať do auta. Pri odovzdávaní ošetrovateľovi si stala na zadné nohy, prednými objala moje stehno a takto sme spolu stáli dlhší čas. Keď to videl pracovník útulku povedal:  „Brutka si vás obľúbila a chce, aby ste si ju nechali, adoptovali.“
„Veľmi rád, ale čo s ňou, keď často chodíme mimo Bratislavy.“ 
Pri rannom preberaní Brutky mi jeden z ošetrovateľov povedal: „Po vašom odchode si Brutka otvorila dvere a vybehla za vami. Museli sme ju preložiť na iné oddelenie, kde si dvere neotvorí.”
Potom mi povedal smutnejšiu správu: „Brutka ide na adopciu do Nemecka. Bude to trvať niekoľko dní, kým sa vybavia formality, ale počítajte s tým.“
Informoval som o tom aj manželku. Od toho času sme sa Brutke venovali ešte viacej. Boli vysoké denné teploty okolo  33 – 35 stupňov. Každý deň som Brutku kúpal, manželka jej sušila utierkou srsť a zadovážil som si aj hrebeň. Ten mala najradšej.

Posledný deň s Brutkou
V nedeľu ráno, keď som preberal Brutku,  prišla za mnou mladá ošetrovateľka a povedala: „Dnes máte Brutku naposledy, lebo v noci ide k novým majiteľom do Nemecka, ktorí cez internet prejavili o ňu záujem.“
Vedel som, že som mal možnosť si Brutku adoptovať. Bola by sa mala u nás veľmi dobre. Ona si nás obľúbila a my ju.  Žiaľ, bývame v činžiaku, často cestujeme preč z Bratislavy a mali by sme problém, čo s ňou. Brutka bola na nás tak naviazaná, že keď som išiel na záhrade k susedovi, ľahla si pred bránu a čakala na mňa.
Keď som išiel na nákup do obchodu a manželka zostala s ňou v aute, chcela vyskočiť za mnou cez pootvorené okno. Mala problém ju udržať.  Cez deň si s nami pobehala po záhrade, okúpal som ju a ona behala stále okolo mňa, akoby niečo tušila. Bola veľmi milá a na slovo poslúchla. 
Blížila sa sedemnásta hodina a chatku som zamykal. Brutka bola smutná. Keď som otvoril dvere na aute, nenaskočila, ale chodila okolo neho. Bol som smutný aj ja. Vedel som, že je to náš posledný deň. Naložil som ju do auta a smerovali sme do útulku. Brutka sa odo mňa odvrátila a videl som, že cíti naše lúčenie. Hladkal som ju, snažil sa ju pritisnúť k sebe, ale odťahovala sa. Keď sme prišli k útulku, otvoril som dvere, chvíľu váhala, ale potom sama vyšla z auta. Na vodítku som ju viedol k ošetrovateľovi. Tam sa udiala neuveriteľná vec. 
Brutka sa postavila na zadné nohy, prednými objala moje stehno, z celej sily sa pritisla na mňa a svojím smutným pohľadom sa mi pozrela do očí. Bolo to neuveriteľné. 
Vedela, že naše cesty sa rozchádzajú, a keby vedela hovoriť, určite by povedala: „Prečo ma Ty nechceš a v Nemecku ma chcú? Chcela by som zostať tu na Slovensku a bolo by nám obidvom dobre”. 
Ešte raz som ju pohladil a odovzdal ošetrovateľovi. Keď som odchádzal, uvidel som, ako mu Brutka ušla, bežala za mnou až k uzamknutej bráne, kde ju ošetrovateľ vzal za vodítko a odviedol.
V júli vo večerných hodinách Brutku spolu s ďalšími dvoma psami autom odviezli do Nemecka na adopciu, kde dostanú  nový domov a nových pánov.
Dúfam, že  Brutka bude mať šťastie a konečne bude mať miesto, kde ju budú mať všetci radi a nemusí sa v koterci tlačiť s ďalšími psíkmi, ktoré majú spoločný osud.    
Ján Hudek
Nefunkčná búdka už nebráni vo výhľade
Po dlhej byrokratickej peripetii sa nám podarilo docieliť odstránenie nefunkčnej telefónnej búdky. Konečne bude lepší výhľad pri výjazde z Bilikovej na Trhovú ulicu.                                         
Foto: Karol Zrúnek

Dúbravka a ja
V Dúbravke bývam už skoro 
deväť rokov, 
všade to mám na pár krokov. 
Devínsku Kobylu vidím z balkóna, 
ten pohľad na les 
ma radosťou napĺňa.
Škola, škôlka, tie z druhej 
strany vidím, 
sama sa tomu pohľadu divím.
Park Beňovského, 
ten je hneď pri škole, 
chodím sa tam hrať s kamoškami 
a sme veselé.
Za školou je aj Zimný štadión, 
vnútri hrá hudba cez amplión.
V bufete si čaj dávam,
takto sa zohrievam.
Dom kultúry svieti ako slnko žlté,
z tréningu odchádzam 
ako kura zmoknuté.
Trénujem v ňom ľudové tanca, 
súbor Klnka,
dosť prísna je naša trénerka Inka.
Kostol Ducha Svätého je hneď oproti,
tá špicatá strieška mu lichotí.
Prvé prijímanie v ňom budem mať, 
v krásnych šatách si tú chvíľu užívať.
Dúbravku budem mať stále v srdiečku, 
týmto končím moju krátku básničku.

Nicole Jánošová, ZS Beňovského

Dúbravka

Dúbravka je skvelá obec, 
narodil sa tu môj otec. 
Najskôr staré bydlisko objavili, 
kde moderné sídlisko postavili.

Štadióny futbalové, zimné a iné 
na sídliskách mali by byť povinné, 
aby každé dieťa malo 
miesto, kde by sa hralo.

Štyri školy my tu máme, 
na ihriskách sa hrávame. 
Dva kostoly kamarát, 
navštevuje veľmi rád.

Pre mamu sú obchody, 
pre mňa kúsok prírody.
Máme ju tu iba na skok, 
chodievam tam po celý rok.

Bývajú tu mladí, starí, 
každému sa dobre darí. 
A keď som čas od času smutný,
zastavím sa pri Horánskej studni.

Timko Boor, ZŠ Nejedlého
Dúbravské rozprávky
Puding a hanblivý vodník Karol 
Napriek tomu, že to už nikto nečakal, keď sa v jedno ráno kocúrik Puding zobudil, pozrel z okna a... napadalo toľko snehu, že by sa z neho dal postaviť snehuliak veľký ako mrakodrap.  Puding hneď vyskočil a utekal za prvákom Félixom. Čo sa tí spolu naguľovali... Dokonca si postavili aj snehový domček, ale na výlet k dúbravskej studni sa vybrali po prvý raz...
Mrázik štípe nám líčka,
šmykľavá je cestička,
pozor dávajte si spolu,
keď pôjdete smerom dolu,
nech vás vietor neodveje,
ak skáčete cez záveje,
opatrne do mrazu,
vyhnete sa úrazu.
Tak si kamaráti spievali a pridŕžali sa jeden druhého, aby sa po svahu nezošmykli. Len čo sa dostali až k studničke, Puding od prekvapenia len mrkal očkami: „To som nikdy nevidel, veď to tu niekto zasklil. To musel byť ale majster, že také velikánske sklo dokázal vyrobiť.“
Félix sa až od smiechu prekopŕcol: „Puding, veď to je ľad. Nepočul si, že keď je vonku zima, voda zamrzne na ľad? Skús, aký je šmykľavý!“ ale to už sa Puding odrazil a už si svišťal, od radosti pišťal a svoj dlhočizný šmyk zakončil mačacou piruetou na všetkých štyroch labkách.
Od studničky sa ozývalo samé: „Júúúúj!“ a „Ooooooch!“ a „Žuch!“
Ako sa tak naši kamaráti veselili, čosi sa pohlo pod konármi stromov. Puding nastražil uši: „Félix, starý strom narieka, poďme chytro bližšie, nech ho lepšie počujeme!“ 
Och joj, rybie šupiny,
na svete som jediný,
čo pre lásku hore zaspal, 
dolu teraz nemám kadiaľ.
V srdci síce láska hreje, 
bez domova zle je. Zle je!
Keď sa kamaráti lepšie prizreli, pod stromom sedel uzimený vodník Karol. Pod nosom mu visela dlhá sviečka. Nie, milé deti, nie ozajstná sviečka, ktorú by sa dalo zapáliť, ale taká zimno usmrkaná. 
A čože robil vodník Karol nad hladinou? Nuž, jedného dňa sa veľmi zaľúbil do lesnej víly Jarmily, ktorá si chodievala k dúbravskej studničke zatancovať. Kým sa však vodník Karol odhodlal požiadať ju o ruku, prišiel mráz a on sa späť do vody nemohol vrátiť. Kamarátom bolo vodníka ľúto, a tak sa rozhodli, že mu pomôžu. Veru sa im to podarilo - veď si predstavte, keď sa toľko nabrúsených pazúrikov pustí do ľadu, raz dva vyškrabú dieru až do vody. Čľup a Karol bol doma.
A čo sa stalo s vílou Jarmilou? Nuž čo myslíte? Keď sa Puding s Félixom ponáhľali domov cez les, začuli smutnú víliu pieseň:
Ľúbim svojho vodníka,
pod hladinou uniká,
hlava sa mi láskou točí,
kedy Karola ja zočím?
Kocúrik Puding sa od smiechu rozmňaukal na celý les:
Keby sme sa nehanbili
a spolu sa rozprávali
nebolo by hádam nutné, 
mať tie veci také smutné.

To bolo veselosti koncom zimy, keď si konečne vodník Karol a víla Jarmila vyznali lásku a usporiadali svadbu, na ktorej sa tancovala ľadová revue. 
A čo vy, deti, aj vy sa niekedy hanbíte? Spomeňte si na Karola a buďte odvážni. 
Zuzana Tkáčiková
Keď nie najvyššia, tak aspoň najkrajšia hora Malých Karpát
Hoci je tu zima a pešia turistika nemá sezónu, Marcel Burkert vás dnes pozýva na horu Vysoká. Výstup sa dá zvládnuť aj za chladnejšieho počasia, alebo si túru naplánujte na teplejšie mesiace a hneď máte o dôvod viac tešiť sa na jar.
Náročnosť:  stredná, prevýšenie 500- metrov
Trasa: značená, modrá výstupová trasa

Je to len relatívne tvrdenie, každý vníma krásu inak, a tak, ako sa nedá povedať či je krajšia ruža alebo ľalia, podobne je to s horami, jednotlivými vrchmi či dolinami. V každom prípade, kto ešte na Vysokej (754 m) nebol, výlet na ňu nesklame ani najnáročnejšieho turistu, ak teda nebude mať prehnané očakávania, ale prispôsobí ich malokarpatským možnostiam. Najlepšie  je presvedčiť sa na vlastné oči, takže vyrážame.
Pozitívne je, že ani v lete nie je tento výlet žiadnou masovou turistikou, ako napríklad v Alpách, alebo Tatrách. Je to dané aj tým, že Vysoká leží mimo hlavnej turistickej magistrály. Aj preto ponúka ojedinelé výhľady, hoci nie na všetky svetové strany, podobne ako naša Devínska Kobyla. Aj pohľad z Vysokej do hlbín doliny Sološníckeho potoka, na malokarpatské lesy a siluety jej najvyšších vrchov patrí podľa mňa k najzaujímavejším výhľadom na Slovensku.     
Okrem toho, že Vysoká je lesnou prírodnou rezerváciou, kde prevažujú duby, buky, bresty, lipy, či javory, na vrchole, respektíve tesne pod ním, sa nachádzajú aj vápencové skalné útvary  a na nich vápnomilná flóra. Keď sa pošťastí, možno tu zazrieť aj haju červenú - dravca z čeľade jastrabovité, alebo aspoň viaceré druhý spevavcov. 
Klasická modrá výstupová trasa na Vysokú, s prevýšením 500 metrov, sa začína v Kuchyni a cez pastviny Úboč a potom sa pokračuje lesom. Ak pôjdete autom je možné dôjsť až do osady Vývrat pod Vysokou, čím sa túra značne skráti. 
Odtiaľ sa pokračuje po svahu vrchu Prístodolok. Po prechode cez sedlo, ktoré oddeľuje Prístodolok a Vysokú, nasleduje stúpanie až na vrchol Vysokej. Z vrcholu Vysokej sa ešte dajú navštíviť Taricové skaly odkiaľ sa ponúkajú ďalšie krásne výhľady do údolia. 
Pri dobrej viditeľnosti  z Vysokej možno zazrieť aj Biele Karpaty, samozrejme Alpy, pri strednej viditeľnosti Devínsku Kobylu, či hrad Červený kameň a pri slabšej, napríklad Vápennú (752 m) - po Vysokej v poradí tretí najvyšší vrch Malých Karpát. Už len pre ten výhľad stojí za to, sem prísť.	
Marcel Burkert
Zima-nezima, turisti sa vypravili na Psie skaly
Klub dúbravských turistov odštartoval sezónu. Pridať sa môže každý, vždy v sobotu o 9.00 pred Domom kultúry Dúbravka.
Klub dúbravských turistov nečakal so svojou činnosťou na jar, ale spustil ju  hneď druhý januárový deň v novom roku. Stretlo sa 12 členov klubu.  Od domu kultúry prešli na Homolovu ulicu, odtiaľ už lesnou cestou popri záhradách na Psie skaly. 

Tisícky krokov
Vzhľadom na začínajúce mrazy, na turistických chodníčkoch miestami už bolo šmykľavo. Avšak námraza na vetvičkách a stromoch  po ceste vytvárala nezabudnuteľnú nežnú atmosféru zimy. Psie skaly sú známe turistické oddychové miesto s pripraveným ohniskom, preto sme pozbierali zo zeme polámané konáre a tenučké konáriky, a napriek zime a vlhku, podarilo sa zapáliť pukotajúci oheň. Po malom oddychu sme oheň starostlivo uhasili a pokračovali po červenej značke smerom k Saleziánom do Dúbravky. 
Prešli sme 9,7 km, prevýšenie bolo 150 m a urobili sme 23 756 krokov.

Drevená ovečka i kvietky
Zaujímavá trasa bola začiatkom februára, ktorá viedla od domu kultúry modrou značkou popri Jezuitských lesoch smerom na Kráľovú horu. Odtiaľ roklinou  na MHD zástavku Zlaté schody, v oblasti ktorej sme sa priamo na lesnej ceste kochali nádherným rozkvitnutým pečeňovníkom, a to bol len 6. február! Nevídané, pretože termín kvitnutia má až v marci a apríli.
Zo zástavky Zlaté schody sme sa odviezli do Devína, a tam sme pokračovali pešo smerom do Devínskej Novej Vsi. Bolo nás 15 turistov, časť robila túru popri rieke Morava, druhá časť vyšla smerom cez Hadiu cestu na lesný chodník až do Weitovho lomu, kde opäť neuveriteľne a prekvapivo nás zaskočil v tomto období kvitnúci zákonom chránený hlaváčik.
Vo Weitovom lome je možné si odpočinúť v upravenom teréne na osadených drevených ovečkách a strážnom psíkovi s vtipne konštruovanou možnosťou voľby písmen, ktorými sa dajú zostaviť názvy výrobkov z ovčieho mlieka. Náhoda pripravila stretnutie s mladým cyklistom, ktorý potreboval spočítať všetky použité písmenká ako indíciu v celosvetovej hre “hľadáme poklad”. Odtiaľ Náučným chodníkom v Národnej prírodnej rezervácii Devínska Kobyla spestrila našu cestu Náučná tabuľa, ako aj rôzne informácie o dávno vyhynutých živočíchoch, skamenelinách i živočíchoch. Zaujať môže aj drevený model Májky fialovej, 75 x zväčšený oproti živému chrobáčikovi, ktorého komplikovaný vývoj cez štyri štádiá lariev robí vzácnym. 
Do Devínskej Novej Vsi sme prišli poriadne unavení, pretože sme prešli cca 14 km s 200m prevýšením.

Klub dúbravských turistov
Farský šachový turnaj s medzinárodnou účasťou
Počas februárovej soboty sa konal v Centre rodiny na Bazovského 3. ročník Farského turnaja
Rímskokatolícka farnosť Dúbravka v spolupráci so šachovým klubom Dúbravan zorganizovali 3. februára v poradí už 3. ročník dúbravského Farského šachového turnaja, ktorý sa konal pod záštitou pána farára Mgr. Miroslava Bederku. Na turnaj sa prihlásilo rekordných 78 hráčov okrem dúbravskej farnosti aj z Trenčína, Banskej Bystrice, Dubnice nad Váhom a Košíc, či dokonca zo zahraničia, konkrétne z Poľska, zo Srbska a z Ukrajiny.
Podľa propozícii turnaja sme počítali v Centre rodiny s maximálnou kapacitou 44 účastníkov. Keďže sme chceli vyhovieť čo najväčšiemu počtu účastníkov, tak sa nám podarilo rozšíriť kapacitu až na takmer 80.  Chceli by sme poďakovať starostovi Dúbravky Martinovi Zaťovičovi za podporu, takže sme si mohli zapožičať stoly a stoličky z inej budovy. Ďakujeme aj šachovému klubu Tatran Dúbravka, ktorý nám poskytol šachový materiál, aby sme mohli začať turnaj.  

Tri miestnosti a švajčiarsky systém
Ráno od 8:00 začali postupne prichádzať prihlásení účastníci na prezentáciu. Napokon nás hralo o niečo menej – zaregistrovalo sa 68 hráčov.  Turnaj sme otvorili za účasti starostu Martina Zaťoviča a  farára Miroslava Bederku, s ktorým sme sa spoločne na úvod pomodlili Otčenáš a Sláva Otcu. 
Potom sa začalo súťažiť. Na účastníkoch bolo vidieť radosť a zanietenie pre túto kráľovskú hru. Hralo sa v troch miestnostiach. Hralo sa švajčiarskym systémom s časom 10 minút pre každého hráča.
Aby sme vyšli v ústrety všetkým účastníkom, deťom,  skôr narodeným, dámam, priateľom šachu, ktorí hrajú len tak doma pre radosť, vymysleli sme kategórie šité na mieru každého účastníka. Konkrétne sa súťažilo v hlavnej kategórii, v ktorej medzi sebou zápolili všetci. Nasledovala kategória priateľ šachu, orientovaná iba na neregistrovaných šachistov, potom kategória pre ženy, v  ktorej medzi sebou súťažilo celkovo deväť žien, čo je veľká vzácnosť vzhľadom na skôr mužský charakter tohto športu, ďalej ostala kategória pre žiakov, ktorá ohraničovala školopovinné deti a napokon kategória seniorov, kde súťažili skúsení “mazáci”.

Sladká odmena pre všetkých
Víťazstvo v hlavnej kategórii so ziskom 7,5 bodu z 9 možných obhájil  už v mladom veku skúsený hráč, pochádzajúci z Ukrajiny Dmitri Nestorenko, druhé miesto v celkovom poradí získal Ondrej Vadila, ktorý už svojimi úspechmi na seba upozornil aj v minulosti, tretie miesto vybojoval Daniel Chlpek, ktorý je síce ratingovo o niečo slabší ako prvá dvojica víťazov ale v tomto turnaji bojovali všetci traja úplne vyrovnane a na konci získali rovnaký počet bodov 7,5. O konečnom umiestnení preto museli rozhodnúť pomocné kritériá. Všetkým trom k víťazstvu gratulujeme.
Všetci účastníci si pochutnali na veľkej šachovej torte, ktorú sme si nechali priamo na túto udalosť vyrobiť u skúsenej farníčky Aničky Lapošovej. Žiadny účastník, aj keď sa neumiestnil na prvých priečkach, ktoré znamenali diplom, pohár a vecnú cenu, neodišiel bez drobnej odmeny v podobe čokolády, alebo cien od nášho sponzora Západoslovenských elektrární. Ďakujeme za túto dôležitú podporu.
Na záver sa chceme poďakovať všetkým členom prípravného tímu, farníčkam, ktoré sa starali o občerstvenie nás všetkých, pánovi farárovi za darovanie cien a všetkej ostatnej podpory. Tešíme sa už teraz na v poradí 4. ročník, ktorý sa uskutoční na začiatku roku 2017.
Za organizačný tím ŠK Dúbravan  Milan Belák, Ladislav Šipeky, Peter Lukáč a Ivan Straka

Turnaj  v bedmintone
Dúbravský bedmintonový klub a Mestská časť Dúbravka usporiadajú Veľkonočný bedmintonový turnaj mládeže do 18 rokov. Registrovaní a neregistrovaní chlapci a dievčatá budú súťažiť v kategórii do 13 a do 18 rokov. Ako nás informoval riaditeľ turnaja Vladimír Uhrín, chlapci a dievčatá z Dúbravky sa môžu prihlásil na turnaj do 21. marca na mailovej adrese dbkbedminton@gmail.com. Turnaj sa uskutoční vo štvrtok 24. marca (školské prázdniny) od 9.00 h, prezencia sa začne už o 8.00 h. Miestom turnaja bude telocvičňa v Bowling baru, K Horánskej studni 19.
 (efý)
Dve percentá pre mladých hokejistov
Hokejový klub ŠHK HOBA Bratislava sa dlhodobo snaží o vytvorenie čo najlepších podmienok pre športovanie mladých adeptov toho populárneho športu. S podporou partnerov, mestskej  časti Dúbravka a s pomocou rodičov sa snažia poskytnúť  mládežníckym družstvám dostatočný počet tréningových hodín, kvalitných a kvalifikovaných trénerov, pravidelnú účasť v domácich súťažiach a na turnajoch.
„V minulom roku bola nášmu hokejovému klubu poukázaná z 2% suma 19.410,39 EUR. Celá suma bola poukázaná na úhradu časti autobusovej dopravy”,  povedal nám športový riaditeľ klubu Braňo Semančík. Dve percentá. Matematicky  neznamenajú príliš veľa, ale všetko je relatívne. Pre klub, ktorý sa venuje iba mládeži, sú však veľmi dôležité.                                          
Braňo Semančík: „Okrem finančnej čiastky, ktorou môže takto každý prispieť na činnosť nášho klubu, je to aj určité vyjadrenie názoru a súhlasu s našou činnosťou. Je to podpora hokeja, príspevok na zmysluplné trávenie voľného času našich detí. V našom klube je teraz viac ako 300 chlapcov a dievčat. Z viacerých môžu vyrásť dobrí športovci – hokejisti. Majú talent, obetavých trénerov a rodičov, ktorí ich všemožne podporujú. V dnešnej situácii je ale každá pomoc vítaná. V snahe zlepšiť podmienky našich zverencov obraciame sa na Vás s prosbou – venujte nám VAŠE DVE PERCENTÁ. Budú použité na činnosť nášho klubu pre deti a mladých ľudí, ktorí milujú hokej.“ Bližšie informácie nájdete na stránke www.hoba.sk, alebo na telefónnom čísle 0905 723873.                       
(pet)
Seniori aj so stolnotenisovou raketou            
Pohyb by nemal byť výsadou len mladých ľudí. Ostať aktívny aj vo vyššom veku sa oplatí. Pravidelný pohyb prospieva nielen kostiam a svalom, ale aj vnútorným orgánom a všetkým sústavám v ľudskom tele. Kosti sa udržia pevné a odolávajú rednutiu aj vďaka cielenej aktivite, svaly neochabnú a naďalej plnia podpornú funkciu pre kostru, výkon srdca a pľúc neslabne.
Tieto fakty si začali v minulom roku uvedomovať i seniori v našej mestskej časti. Aj pomocou komisie športu, ktorej  predsedom je Braňo Semančík, sa podarilo dostať na športoviská dúbravských seniorov. Čia je to vlastne ešte zásluha? Ho-
vorí Braňo Semančík:                                                                                           
„Pred rokom, teda na začiatku činnosti súčasnej Komisie športu sa zúčastnila na jedom zasadnutí koordinátorka Rady seniorov Zuzana Marková, ktorá komisiu informovala o pripravovaných aktivitách našich dôchodcov. V pláne mali naši seniori zaradené aj Športové hry, kde sme boli požiadaní o pomoc pri jeho organizovaní. Samozrejme, že spomínaná akcia našla podporu našej komisie a Športové hry sme spolu s Radou seniorov aj zorganizovali. Tam, pri debatách počas  záverečného vyhodnotenia a posedenia so samotnými seniormi vznikli spoločné nápady, ktoré našu spoluprácu ešte viac prehĺbili.“                                                  Predseda komisie športu MZ Dúbravka nám priblížil aj ďalšie športové akcie organizované v minulom roku pre seniorov. „Bola to turistická vychádzka spojená s opekačkou v krásnom prírodnom prostredí našej mestskej časti. Začiatkom mesiaca úcty k starším to bol turnaj v bowlingu, ktorý podobne ako turistická vychádzka sa stretol s veľkým záujmom seniorov. Na všetkých troch podujatiach vládla výborná atmosféra. Šport je hlavne o emóciách. Emócie na týchto akciách vôbec nechýbali. Všetky boli nasmerované na podporu výkonu svojho tímu, alebo jednotlivca.“ 
Kto okrem vás a pani Markovej po-
máhal organizovať tieto podujatia?
„So samotnou organizáciou hlavne po športovej stránke nám výdatne pomohol bývalý predseda Dúbravského športového klubu Jozef Petrovský. Po technickej stránke si svoje miesto výborne zastal Štefan Maceják, ktorý dokázal v prospech veci zapojiť jednotlivých pracovníkov z miestneho úradu k úspešnému zvládnutiu športových podujatí. Súčasťou všetkých akcií bol aj Dobrovoľný hasičský zbor našej mestskej časti na čele s jej veliteľom Matejom Filípkom. Taktiež sme využili podporu a skúsenosti učiteľov telocviku základných škôl v našej mestskej časti, ktorí boli ochotní akcie podporiť, alebo sa ich aj aktívne zúčastnili. Tu by som chcel vyzdvihnúť najmä pomoc Viery Závadovej zo ZŠ Sokolíkova.“    
Čo pripravujú Rada seniorov a komisia športu pre dôchodcov  v tomto roku?
„Novinkou bude stolnotenisový turnaj seniorov nad 61 rokov. Uskutoční sa v sobotu 18. apríla v Dome kultúry v rámci dvanásťhodinového maratónu v stolnom tenise pre všetkých obyvateľov Dúbravky. Začiatok maratónu je o siedmej hodiny, o desiatej začne turnaj seniorov. Športové hry seniorov sa budú konať v Parku Pekníčka v piatok 20. mája. Turistická vychádzka je naplánovaná na 30. septembra. Trasa opäť povedie od miestneho úradu smerom do kopca k bývalému hotelu Alfonz. Turnaj v bowlingu sa uskutoční v stredu 19. októbra v Bowling bare, vedľa futbalového ihriska v starej Dúbravke. Prihlásiť na všetky akcie sa bude dať prostredníctvom denných centier, alebo podľa informácií, ktoré budú vždy aktuálne avizované na webovej stránke našej mestskej časti, alebo v dúbravských médiách.“                                       
Braňo Semančík je dlhoročným hokejovým funkcionárom ŠHK HOBA, kde pracuje s mládežou. Ako sa mu spolupracovalo so seniormi? „Veľmi dobre. Na všetkých akciách bola veľmi dobrá účasť. Seniori sú disciplinovaní, majú záujem a som veľmi rád, že im spoločne s našou mestskou časťou dávame možnosť aj športového vyžitia.“                                               
Na záver osobné vyznanie Braňa Semančíka seniorom: 
„V živote je dané, že mladosť starobu potrebuje a staroba mladosť tiež. Vo všetkých starších ľuďoch je nejaký  príbeh. Všetko, čo pre nás počas svojej mladosti robili, bolo akousi povinnosťou a nie vždy sme si to aj my, pre ktorých to robili uvedomovali. Našu pozornosť a aktivity, ktoré sú venované teraz im si určite zaslúžia a mala by to byť zasa nejaká úprimná prirodzenosť od nás smerom k ním. Ďakujem všetkým, ktorí podporujú aktivity pre seniorov v našej mestskej časti a ktorí spolupracujú s Komisiou športu pri týchto akciách. Vďakou pre nás, ktorí niečo pre seniorov môžeme urobiť, nech je veľká účasť na všetkých  akciách, spokojnosť účastníkov a ich otázky, kedy sa pri spoločnej akcii môžeme zasa stretnúť.“      
(pej) 
Majstrovstvá Slovenska 
v squashi u nás
Kde? Imet squash-relax centrum, Obchodné centrum Bory Mall. Organizátor? Adequart s.r.o. Kedy? 9. – 12. marec 2016

Majstrovstvá Slovenska v squashi – MS 2016 sú pravidelne organizovaným turnajom raz ročne koncom sezóny. Turnaj sa koná pod záštitou Slovenskej Squashovej Asociácie (SSQA). Vyhlasuje ho vedenie SSQA. Na turnaj sa hráči nominujú výsledkami turnajov počas celej sezóny prostredníctvom sezónneho rebríčka 2015/2016. Víťaz získava titul Majster Slovenska v squashi na rok 2016.

Úradujúcim Majstrom Slovenska je Miroslav Celler a Majsterkou Slovenska je Linda Hrúziková. Linda Hrúziková sa tento rok súťaže nezúčastní a otvára sa tak priestor pre novú Majsterku.
Situácia v mužskej časti je vyrovnaná na úrovni štyroch potenciálnych víťazov a Miroslav Celler bude mať neľahkú obhajobu titulu. Týmto štyrom hráčom už začínajú dýchať na chrbát nádejní juniori.
Turnaj je koncentrovaný do troch dní podľa termínov SSQA. Začne sa kvalifikáciou 9. marca v Imet squash-relax centre. Hlavný pavúk sa bude hrať súčasne na sklenenom kurte v Bory Mall  a v Imete vo štvrtok 10. marca od 10tej, pričom je snaha umiestniť zaujímavé zápasy na divácky atraktívnom skle.
Zápasy štvrťfinále sa budú hrať v piatok 11. marca v doobedňajších hodinách a zápasy semifinále od 17-tej v piatok.
V sobotu 12. marca sa budú od doobedia hrať zápasy o poradie, pričom zápasy o prvých osem priečok budú plánované na sklenený kurt. Sobota poobede bude patriť bojom o 3. miesto žien a mužov a šampionát vyvrcholí finálovými zápasmi: ženy o 17-tej a muži o 18-tej. 
Bezprostredne po skončení finálových zápasov bude dekorovanie nových Majstrov Slovenska v Squashi pre rok 2016.
Priestor medzi zápasmi vyplní zábavno-športový program, ktorý je vhodný pre plochu a umiestnenie na sklenenom kurte a zvýši záujem verejnosti.
Štvrtáci nepostúpili do finále                            
Prestížny žiacky hokejový turnaj Orange Minihokej Tour,  ktorý podporuje rozvoj mladých hokejových talentov, napísal v druhý februárový víkend prvé kapitoly už ôsmeho ročníka. V šiestich mestách sa v regionálnych kolách rozhodovalo o poltucte postupujúcich do celoslovenského finále. Štartovali  hráči a hráčky  4. ročníkov základných škôl.     
Na tohtoročnom hokejovom festivale žiakov, ale i žiačok sa predstavilo dovedna 709 aktérov, z toho 28 dievčat! Pekné zápasy, plné detskej hravosti, emócii, radosti, ale aj sĺz, ozdobilo dovedna 875 gólov! Každé stretnutie muselo mať víťaza (hralo sa 2 x 15 minút čistého času) so striedaním trojčlenných formácií po 60 sekundách. Jednotlivé družstvá boli zložené z dvoch minidružstiev (po 9 hráčov + 1 brankár), ktorých výsledky minizápasov  sa zratúvali, v prípade remízy v súčte oboch minizápasov nasledovali  po tri samostatné nájazdy. Hralo sa v zmysle pravidiel pre minihokej.
Na regionálnom kole v Partizánskom sa predstavili štvrtáci ŠHK HOBA. Žiaľ sa im nepodarilo postúpiť do finále, ktoré sa 3. apríla uskutoční v Košiciach. V skupine zvíťazili vysoko nad Senicou (23:0) a tiež na Skalicou (25:6). Vo finále s víťazom druhej skupiny po vyrovnanom priebehu prehrali s bratislavským Slovanom (4:8). Okrem Slovana sa do finále prebojovali HK ŠKP Poprad, HC Košice, MHA Martin, Dukla Trenčín a MMHK Nitra.          
(pet)

DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Miroslav Markovič, Jozef  Petrovský, Jozef Beňadik, Ing. Peter Hanulík (členovia) * Tajomník MK: Mgr. Ľubo Navrátil  * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navrati@dubravka.sk * Tlač: Versus, s.r.o. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * Vyšlo 26. februára 2016.